amanoisuno/poet huggingface dataset:
次韻補之藥名十絕  其九 李光
草堂誰緝敗蒲編，笑傲松蘿不記年。應喜秋來甘澤瀉，牽牛時復自蹊田。
次韻補之藥名十絕  其一○ 李光
却上南亭望北亭，雲生秋石逼簾旌。露欺綠玉青蒲色，風擲琅玕敗葉聲。
次韻補之惜花詩 李光
年來直欲挽韶華，柳徑桃蹊便是家。綵錦幕天防横雨，紅紗照夜看飛花。
詠史 李光
入關不守舊山河，漢用張良作網羅。垓下不知兵已合，夜深方訝楚人多。
紀異 李光
掣電驅雷起蟄龍，一畨桃李鬬纖穠。晚來忽見千山白，戲蚓鳴蛙失舊蹤。
贈林桂高二首  其一 李光
子向柯山得所從，天寒濱海致詩筒。卷中更賭忠齋筆，力障狂瀾有二公。
贈林桂高二首  其二 李光
知入廬山翠幾重，歸除懷玉不匆匆。絕憐楳埜雙雛鳯，長記閩中一秃翁。
退朝見越山二首  其一 李光
曉來朝退紫宸班，馬上悠然見越山。便欲掛冠尋舊隱，卧看遠岫列窗閑。
退朝見越山二首  其二 李光
接武鴛鸞綴近班，愧無謀略濟時艱。打包結伴尋芳去，相對僧窗一味閑。
題百官步 李光
曉雨微茫水接天，隔江茅店有炊烟。杖藜獨上沙頭路，猶記當時趕渡船。
失題二首  其一 李光
别乘風流邁昔賢，澄江堂下賸栽蓮。秋來更有江湖思，睡鴨殘蘆带暝煙。
失題二首  其二 李光
賀監門前水一灣，藕花十里對梅山。歸心不待秋風急，恐負輕鷗作伴閑。
紹興二年三月還自淮西重至宣城與德淵寺丞諸友散步後圃登雙溪樓二首  其一 李光
翛然危觀出風塵，千里溪山照映人。飛蓋追隨賓客舊，滿園桃李不勝春。
紹興二年三月還自淮西重至宣城與德淵寺丞諸友散步後圃登雙溪樓二首  其二 李光
夙銜王命出行朝，軍士無譁罷擊刁。一笑聊空狐鼠穴，却驅貔虎取天驕。
赴金陵舟過霅川偶作  其一 李光
孤村遠浦接微茫，處處經行看插秧。却憶年時住家處，藕花無數遶林塘。
赴金陵舟過霅川偶作  其二 李光
漁舟蕩漾逐鷗輕，嘔軋繅車雜櫓聲。却入江淮兵革地，夢魂何似此間清。
宿伯氏南軒 李光
江山秀色照窗扉，暖閣清簷許暫依。白首往來寒食路，扁舟長趁落潮歸。
孚先兄示詩頗懷憤悱且有杜門不出之誓連日病目不能答今小愈因成三絕句奉寄以廣其意  其一 李光
荆玉靈珠祗自珍，閉門覓句未全貧。先生不出人難測，應有清風動四鄰。
孚先兄示詩頗懷憤悱且有杜門不出之誓連日病目不能答今小愈因成三絕句奉寄以廣其意  其二 李光
發憤潛心正下帷，一經傳授寧馨児。三間茅屋真堪隱，十畝荒園未暇窺。
孚先兄示詩頗懷憤悱且有杜門不出之誓連日病目不能答今小愈因成三絕句奉寄以廣其意  其三 李光
雲出無心鳥倦歸，季鷹當日最知機。心空一任他人謗，道在何妨舉世非。
即事 李光
野性閑心不可鞿，歸來况復故人稀。三杯自可頻招隱，一局何妨小合圍。
元日 李光
逕脱東風入律新，翠華移蹕罷東巡。中原父老應遮道，要看君王玉座春。
元發弟携家避水扵迎山閣且賦二小詩寄諸子勉次其韻  其一 李光
襁負蒼皇冒雨來，烹茶煎石暫相偎。南山况值秋天爽，卯酒時時自一杯。
元發弟携家避水扵迎山閣且賦二小詩寄諸子勉次其韻  其二 李光
忽驚落日轉東隅，人意欣欣似躍魚。泛宅同來真不惡，幾家回首歎樓居。
枕上 李光
曉日烘窗度隙塵，朝來光景屬閑人。有時被暖貪濃睡，客到門前且莫嗔。
水際看雲 李光
曾陪鴛鷺綴清班，拂袖歸來水石間。策杖岸巾聊徙倚，孤雲何似此身閑。
過上方一絕 李光
芒鞋筇杖強躋攀，示病維摩晝掩關。棋罷不知風破雨，却攜爐銚過前山。
再題百官步 李光
茅舍荆扉尚宛然，重來白首記當年。幾回倚杖沙頭路，獨立蒼茫喚渡船。
鷄 李光
纓冠飽穀更知時，振羽階除自在啼。驚斷幽窗五更夢，北風穿戶月沉西。
夜宿東城有懷二首  其一 李光
風送孤帆掠岸飛，籃輿十里漫追隨。夜深小市無燈火，雪月佳哉祇自知。
夜宿東城有懷二首  其二 李光
半生香火庇琳宫，自怪年來出處同。憂患祗今嘗已徧，頹然相對兩衰翁。
次韻得之惠笋 李光
南山老竹引鞭長，採掇新萌綠玉香。已覺年來忘肉味，小鐺深煎與君嘗。
雨中承厲吉老送芍藥色微黄者尤奇戲成二小詩爲謝  其一 李光
殘紅賸紫輾車塵，雨浥豐肌浴太真。老眼年來超色界，定應辜負一枝春。
雨中承厲吉老送芍藥色微黄者尤奇戲成二小詩爲謝  其二 李光
勝韻幽香敢自珍，静中風味見天真。亂紅千點飄零盡，留得奇葩殿晚春。
遊石橋三絕  其一 李光
要觀台嶺百千燈，雲水飄然愧衲僧。且寄此身江海上，不辭千里旋敲冰。
遊石橋三絕  其二 李光
此身游走半塵寰，贏得顔衰兩鬢斑。要是胸中未豪壯，重來海際看濤山。
遊石橋三絕  其三 李光
海上羣鷗了不驚，山中草木漫知名。祗應門外蒼頑石，猶記幽人曳杖聲。
游大龍湫觀瀑亭遇小雨成詠 李光
十里蒼崖轉碧空，出山雲雨細濛濛。只因便是龍湫瀑，濺沫飛流逐晚風。
過小江渡行村落間愛其風土偶成 李光
未到清溪水半渾，山圍蓮蕩鷺成羣。槿籬竹塢疑無路，鷄犬時時隔岸聞。
入雁蕩山 李光
夢想清游覺又非，十年雲水與心違。名山今屬分符客，不羡凌空振錫飛。
丁巳十二月二十六日過吾村早飯宿後溪三首  其一 李光
梅蘂凌寒雪未消，青帘紅斾巧相招。十年不踏江山路，過盡吾村獨木橋。
丁巳十二月二十六日過吾村早飯宿後溪三首  其二 李光
出處平生豈有心，心憂時事力難任。飽看鴈蕩佳山水，却入江西劍戟林。
丁巳十二月二十六日過吾村早飯宿後溪三首  其三 李光
過盡關山到水村，衾裯猶訝四時温。朔風凛凛催飛雪，似與幽人洗瘴痕。
過亡妹墳有感 李光
死生契闊不堪論，鴻鴈驚飛只斷魂。白首重來作寒食，數行老淚灑松根。
離天姥五里入石橋路 李光
江湖方喜脱風波，嶺路還驚上下坡。賴自隨身有竿木，南來未怕石頭多。
過豐城 李光
匣藏千古秘潛虬，夜吐光芒犯斗牛。欲把精鋼付陶冶，散爲和氣滿田疇。
予與天台才上座相别踰二十年惠然抱琴見訪老懶日困朱墨度不能款戲贈小詩 李光
當時指法杳難尋，二十年來枉用心。却抱孤桐林下去，青山流水自知音。
予去開化三十年戊午仲冬自江西召還道由江山境感嘆成小詩 李光
依然山色與溪聲，歲月崢嶸祇自驚。獨有老農能耐久，路傍猶說長官清。
過清江寄向伯恭 李光
清江已在煙城外，碧瓦珠簾隔斷橋。不見薌林真面目，霜花風葉暮蕭蕭。
再寄向伯恭 李光
南行萬里敢辭遙，過盡江西獨木橋。已見薌林真面目，依然華髪兩蕭蕭。
惜春二首  其一 李光
羣紅飄盡綠陰濃，醉裏看花若夢中。籬外野桃如有意，爲予回首略從容。
惜春二首  其二 李光
衰年那復惜流芳，自愛春深晝景長。老眼不愁花落盡，移尊來傍綠陰凉。
離萍鄉晚宿里田鋪 李光
曉出萍鄉動越吟，清溪無底亂山深。頽垣破屋郵亭古，面壁聊觀去住心。
牂江對雨 李光
急雨崩騰會百川，牂牁江露石如拳。兩山南北人來往，笑看縱横小渡船。
牂江晚眺 李光
瘴雲消盡日銜山，風動疏簾眼界寛。試著胡床臨水坐，要看金塔湧澄瀾。
元發弟六十五姪遠寄貂蝉筆様孟愽有詩因次韻 李光
十年慣使鷄翎筆，一束貂蝉愧暗投。待我明窗草玄罷，論功應合便封侯。
李子從家觀李成所畫吴越山水圖 李光
朝來陡覺瘴塵空，遠浦平林杳靄中。異境掇移消底力，筆端聊舉一針鋒。
玻璃碗 李光
獨醒難招楚些魂，時從蜑叟醉蠻村。興來不假玻璃碗，自有隨身老瓦盆。
九月二十八日枕上 李光
年來心氣苦怔忪，永夜長憂百慮攻。賴是床頭有清聖，一杯扶到五更鐘。
趙丞相過藤州相從累日因言在朝與諸史官會話論修史事恐它時不免南行坐有一士云若有此某當從行今日到此音問也不通退作小詩 李光
平時盡道相隨去，度嶺何曾見一人。賴是隨身有孤影，燈前月下却相親。
朱致祥教諭飲酒奕棋與僕略相上下不見旬日作二詩招之  其一 李光
終日沉機喜欲迷，一枰勝負未全低。清秋九月江頭路，不見門前瘦馬嘶。
朱致祥教諭飲酒奕棋與僕略相上下不見旬日作二詩招之  其二 李光
老罷無人斷送秋，惟憑一酌散千憂。莫嫌白酒難成醉，尚有黄花插滿頭。
離容南百里間多古松僵仆道上不免斧斤之患感之作小詩呈陸川邑官使稍禁戢之 李光
百年斤斧避龍鱗，尚被樵夫斫作薪。三伏修塗多暍死，清陰留取庇行人。
乙丑二月予赴貶瓊山蘇令辦自蔚平追路至陸川訪别臨行作兩小詩  其一 李光
墟落相逢一笑迎，旋沽濁酒得深傾。明朝轉首俱千里，君到藤江我到瓊。
乙丑二月予赴貶瓊山蘇令辦自蔚平追路至陸川訪别臨行作兩小詩  其二 李光
淹留客館雨冥冥，烽火仍連近賊營。已悟去來生死夢，年來愈覺一身輕。
渡海三首  其一 李光
三載藤江守藥爐，身輕那復羡飛鳬。瓊山萬里乘風便，始覺驚濤異坦途。
渡海三首  其二 李光
出處從今莫問天，南來跨海豈徒然。須知魯叟乘桴興，未似商巖濟巨川。
渡海三首  其三 李光
潮回齊唱發船歌，杳渺風帆去若梭。可是胸中未豪壯，更來滄海看鯨波。
雷化多曠野道傍常聞鷓鴣聲 李光
已過梅嶺更南征，渺渺瓊山四百程。日暖風和寒食路，行人休聽鷓鴣聲。
乙丑生朝 李光
今朝生日豈須論，老去難酬父母恩。惟有海南香一瓣，直教薫炙徧乾坤。
次韻徐念道瓊臺泂酌亭兩絕  其一 李光
笙簫杳渺鶴徘徊，嬴女時應下玉臺。莫問三山在何許，更尋方丈與蓬莱。
次韻徐念道瓊臺泂酌亭兩絕  其二 李光
蘇公陳迹半成空，杖策經行紹聖中。便與佳名還泂酌，曄然光景照無窮。
即事十二首  其一 李光
秋雲漠漠日昏昏，積潦連江隔遠村。賴是陳編有餘味，斷無車馬到衡門。
即事十二首  其二 李光
青鞋踏徧海邊沙，葉暗檳榔樹樹花。蜑子也能留客坐，旋添活火待煎茶。
即事十二首  其三 李光
榕葉陰陰日向西，翠禽無語畫簾垂。晚凉庭院經行好，洗出蕉花一兩枝。
即事十二首  其四 李光
橋南橋北水漫漫，泂酌依然碧玉寒。鄰里何妨頻汲取，莫教摧折小欄干。
即事十二首  其五 李光
家僮投晚閉柴荆，倚錫聊同結夏僧。夜漏欲傳城上鼓，籠紗初點佛前燈。
即事十二首  其六 李光
客舍生涯自寂寥，秋來仍復雨連宵。前村隱隱人來往，時有篝燈過竹橋。
即事十二首  其七 李光
過却東橋即是村，浣紗人出閙紛紛。倚筇爭向前灘望，漲水潮來减幾分。
即事十二首  其八 李光
異域游從見面疏，掩關終日自端居。正須文字相料理，病眼常嫌細字書。
即事十二首  其九 李光
涉旬風浪戰扶胥，咫尺烟波信息疏。見說北船今日到，故人應有寄來書。
即事十二首  其一○ 李光
南鄰小魏隔雲巢，里巷相從近結交。聞道秋來作文賦，可能借我一齊抄。
即事十二首  其一一 李光
鯨波萬里海南州，郭外新居事事幽。一味清泉堪瀹茗，千年蠧簡可忘憂。
即事十二首  其一二 李光
潮平賈客輸蠻貨，日晚鄰翁約勝遊。月黑無人來打水，喧呼長怕五更頭。
與善借示魯直集雕刻雖精而非老眼所便戲成小詩還之 李光
墻角年來棄短檠，捐書默坐眼方明。知君欲嗣江西派，净几明窗付後生。
連夕大寒示鄰士二首  其一 李光
凍雲垂地北風顛，粧點江湖欲雪天。我亦隨身有蓑笠，興來同上釣魚船。
連夕大寒示鄰士二首  其二 李光
紙帳蒲團度厄年，一菴聊可寄深禪。隔窗要聽芭蕉雨，襆被須來對榻眠。
重過横河宿莫氏南軒 李光
扁舟重過海邊村，野竹侵堦柳映門。相對小窗賓客散，十年憂患不須論。
庭植惠雪菊嚴冬盛開 李光
冷豔霜苞向日舒，移將小檻近階除。應知海外冬無雪，留與寒儒夜映書。
十二月寒甚小雨打窗有霰雪聲成小詩招鄰士飲 李光
行窮海北到瓊山，二月猶驚塞外寒。小雨灑窗風淅瀝，擁爐來聽雪聲乾。
予自暮春與客燕野趣亭俛仰三時始復再至則花木益茂亭亦稍葺矣因思去歲重九之集覽物增慨題三小詩  其一 李光
經時不到嚴家館，千樹檳榔一徑深。莫把小亭頻展拓，恐妨幽步綠苔侵。
予自暮春與客燕野趣亭俛仰三時始復再至則花木益茂亭亦稍葺矣因思去歲重九之集覽物增慨題三小詩  其二 李光
秋容野色擁簾旌，森木中間結小亭。斫盡枯荷露清淺，夜深來看一池星。
予自暮春與客燕野趣亭俛仰三時始復再至則花木益茂亭亦稍葺矣因思去歲重九之集覽物增慨題三小詩  其三 李光
聯騎同來倒載還，勝游那復羡龍山。空餘把酒題詩地，忍對籬邊菊蘂斑。
戲題林庭植茅亭 李光
半畝茅亭倚壁開，中安五寸黑香臺。小窗容膝頻招客，呼出丁香佐一杯。
次韻趙丞相海鳴  其一 李光
幽人一枕夢魂清，風鼓寒潮夜有聲。海色天容本澄静，年來應爲不平鳴。
次韻趙丞相海鳴  其二 李光
身如一葉任風飄，閉眼觀心路匪遙。慣聽海鳴還熟寢，未妨歸夢趁回潮。
三月三日陪郡守宴嚴亭  其一 李光
旌斾悠悠照暮春，蘭亭修禊在斯晨。不須縣尹前驅去，自有隨車雨洗塵。
三月三日陪郡守宴嚴亭  其二 李光
尋花問柳到村扉，葉暗檳榔晝影移。從此山翁頻倒載，嚴池今勝習家池。
癸亥上元余謫藤江是時初開樂禁人意欣欣吳元預作紀事二絕頗入風雅戲和其韻  其一 李光
曾見端門萬炬燈，天街追逐少年行。如今老病惟貪睡，懶向州衙看樂棚。
癸亥上元余謫藤江是時初開樂禁人意欣欣吳元預作紀事二絕頗入風雅戲和其韻  其二 李光
再聞韶樂共欣然，太守推行詔墨鮮。山郡莫嫌娼女拙，嫁他蜑戶已多年。
次韻康守通幽亭三絕  其一 李光
篔簹脱籜已穿林，裊露搓烟蘚徑深。宴坐蒲團空寂處，一聲啼鳥故相侵。
次韻康守通幽亭三絕  其二 李光
風捲千梢偃斾旌，杖藜徐步到幽亭。他年持節重遊地，父老爭看舊使星。
次韻康守通幽亭三絕  其三 李光
吏散庭空絕往還，焚香默坐似居山。新詩改罷重搔首，自拾堦前筍籜斑。
端居無以遣興偶成三小詩仍用前韻呈元壽會元二公  其一 李光
桄榔澀勒易成林，午枕蕭然一榻深。春半已無桃杏在，夜深惟有月華侵。
端居無以遣興偶成三小詩仍用前韻呈元壽會元二公  其二 李光
搖搖北望動心旌，老病聊依泂酌亭。時有小兵來滌硯，清泉一掬冷涵星。
端居無以遣興偶成三小詩仍用前韻呈元壽會元二公  其三 李光
流轉南來未放還，此身忽到海中山。臨池顧影聊娛戲，懶把青銅照鬢斑。
十月二十二日縱步至教諭謝君所居愛其幽勝而庭植道源諸友見尋烹茗奕棋小酌而歸因成二絕句  其一 李光
城隅詰曲趁溪斜，遙望青帘認酒家。行過小橋沙路盡，忽逢菡萏一池花。
十月二十二日縱步至教諭謝君所居愛其幽勝而庭植道源諸友見尋烹茗奕棋小酌而歸因成二絕句  其二 李光
歸來庭院欲棲鴉，冷落誰憐副使家。獨向小園行欲遍，籬邊黄菊有殘花。
十月三十天氣重陰門巷蕭然乏酒不能招客鄰人釀酒適熟而梁軍判周主簿芋學錄不約而至洗盞更酌喜而成詩以示坐客 李光
火冷燈青正寂寥，夜寒風勁酒香飄。隔墻知是鄰醅熟，踏雨沾泥不待招。
昨以酒熟鄰士皆來戲作小詩而國幹和章獨未至今日天氣温和再成鄙句促之  其一 李光
朝來風静凍雲消，簾静窗明瓦不飄。鴉叫三聲乾鵲喜，故應知我有嘉招。
昨以酒熟鄰士皆來戲作小詩而國幹和章獨未至今日天氣温和再成鄙句促之  其二 李光
星河湛湛夜寥寥，閉戶微聞麝篆飄。况有南鄰愛酒伴，興來不假楚辭招。
五月望日市無魚肉老庖擷園蔬雜以杞菊作羮氣味甚珍戲成小詩適梁軍判送酒頭來并成三絕謝之  其一 李光
旋擷園蔬二寸長，牙齦脆響菊苗香。欲招鄰友同來啜，恐被鷄豚越短墻。
五月望日市無魚肉老庖擷園蔬雜以杞菊作羮氣味甚珍戲成小詩適梁軍判送酒頭來并成三絕謝之  其二 李光
疏簾冉冉度茶香，日午誰陪竹戶涼。陋巷簞瓢已清絕，更將詩句攪空腸。
五月望日市無魚肉老庖擷園蔬雜以杞菊作羮氣味甚珍戲成小詩適梁軍判送酒頭來并成三絕謝之  其三 李光
麴米新篘只隔墻，西風吹過酒頭香。故知王母憐愁獨，煩送瑤池九醖觴。
新年雜興十首  其一 李光
春潮和雨沒平沙，沙岸疏籬盡酒家。北客慣尋寒食路，不知人日已無花。
新年雜興十首  其二 李光
海邦人日似深春，籬外桃花半不存。自要杖藜閑信步，蹇驢牽去繋榕根。
新年雜興十首  其三 李光
紅蕉欄畔小池塘，山雨添花映短墻。自是冰霜元不到，浮花那解傲冰霜。
新年雜興十首  其四 李光
獨酌怡然萬慮平，夕陽窗牖喜新晴。矮牀睡稳誰呼覺，只有幽禽一兩聲。
新年雜興十首  其五 李光
世事悠悠委逝波，六年歸夢寄南柯。北來莫怪音書斷，衡嶽元無雁字過。
新年雜興十首  其六 李光
信是閑中日月遲，頹然那惜寸陰移。消磨永晝非無術，袖手旁觀數局棋。
新年雜興十首  其七 李光
蕭然一榻本無塵，轉物庵中老病身。江上桃花空記面，不如啼鳥解留春。
新年雜興十首  其八 李光
負郭幽居一味清，殘花寂寂水泠泠。夜深宴坐無燈火，捲起疏簾月滿庭。
新年雜興十首  其九 李光
佳節無人共一尊，熒熒燈火雨昏昏。憑誰與喚烟霞伴，直上羅浮看上元。
新年雜興十首  其一○ 李光
去國頻經曠蕩恩，新年猶寄海南村。掇移妙境非難事，直使心超不二門。
秋日雜詠十首  其一 李光
三載幽棲養性靈，焚香默坐萬緣輕。空庭野草萋萋碧，更覺秋來少送迎。
秋日雜詠十首  其二 李光
抄罷唐詩筆暫停，不將奇字問添丁。郊坰秋半無炎暑，凈拂明窗讀道經。
秋日雜詠十首  其三 李光
風露蕭蕭月欲沈，方池水静影横參。何人睡覺來陪我，更取金荷瀲灔斟。
秋日雜詠十首  其四 李光
招呼佳侣暫忘形，夜久金莖露欲零。風捲晴雲時點綴，未妨華月上青冥。
秋日雜詠十首  其五 李光
海濱三度過中秋，雨横無因到庾樓。萬里無塵今夕月，不須攜客上羅浮。
秋日雜詠十首  其六 李光
沙路微行到懶窠，晚風斜日滿烟蘿。焚香坐久疑無路，忽見帆檣竹外過。
秋日雜詠十首  其七 李光
杖策尋幽路欲迷，華鬘椎髻雜生黎。空階秋晚無霜葉，自把清詩竹上題。
秋日雜詠十首  其八 李光
老去忘情不厭閑，酒杯詩軸最相關。籬邊知是重陽近，萸實微紅菊蘂斑。
秋日雜詠十首  其九 李光
天南誰把尺書傳，老眼經秋自不眠。鼓角聲回窗未掩，可堪殘月到牀前。
秋日雜詠十首  其一○ 李光
可笑餘生習氣纒，時時吟詠偶盈編。心閑身老趨平淡，不是新來效樂天。
贈傳神陳生 李光
直綴還縚岸幅巾，三年海外見來頻。鬢髯若爲添霜雪，始覺衰容更逼真。
列之告别爲之悵然小詩送别 李光
小橋西巷每徜徉，忽趁南風返故鄉。旋汲雙泉烹日鑄，從今誰共北窗涼。
小詩送孟堅北歸 李光
汝到家中暫喜歡，倚門慈母問平安。舉頭便見天邊月，莫作千山萬水看。
己巳二月三日晚食罷步至林氏園了然道人新築小亭愛其閴寂獨坐久之白上人來出門又逢魏子歸而寫之以詩偶翻舊藁見之恍然因書以示庭植二首  其一 李光
新築茅亭澀勒間，蒲團坐久欲忘還。道人應供歸來晚，只有野僧相伴閑。
己巳二月三日晚食罷步至林氏園了然道人新築小亭愛其閴寂獨坐久之白上人來出門又逢魏子歸而寫之以詩偶翻舊藁見之恍然因書以示庭植二首  其二 李光
夕照穿林暮靄收，出門忽見月如鈎。幽人曳杖來尋伴，一笑能令萬慮休。
書尾寄六十五姪孟容 李光
轉物庵中一老人，十年嶺嶠且藏身。黎山萬叠波千頃，心鏡孤圓月一輪。
雙泉亭 李光
甃石流溝汲愈新，秋無落葉旱無塵。他年莫忘癡頑老，曾是雙泉舊主人。
陳氏面北小亭遠依林壑下瞰長江主人每醉卧其下歎羡不足戲留小詩云 李光
赫日曉林起瘴烟，小亭風景獨蕭然。門前剝啄須輕手，窗下幽人正醉眠。
十一月二十八日陳令分寄梅花數枝爲賦兩絕句  其一 李光
幽香偏許夜深聞，冷蘂從來水外村。南地恨無霜雪伴，獨將孤影照黄昏。
十一月二十八日陳令分寄梅花數枝爲賦兩絕句  其二 李光
一枝淡静玉無痕，便覺蕭娘氣味村。旋汲清泉滋蓓蕾，小窗留待月微昏。
二子繼韻復賦二首  其一 李光
香超薝蔔斷知聞，窮臘開花處處村。應笑多姿桃杏俗，更嫌貪睡海棠昏。
二子繼韻復賦二首  其二 李光
城上胡笳枕上聞，却愁羌笛起孤村。冰容不入丹青手，玉骨那憂瘴霧昏。
文昌陳令寄龍眼甚富 李光
不羡蒲萄馬乳寒，品流須着荔支間。幽人頓覺空囊富，合浦明珠一夜還。
儋耳病起偶題 李光
病骨支離睡半醒，雨餘芳草入簾青。焚香隱几無人到，讀盡黄庭一卷經。
黎人二首  其一 李光
褰帷露冕更停輪，渺渺旌麾入瘴雲。異境盡憑詩寫去，郡僚爭喜得新聞。
黎人二首  其二 李光
桄榔林裏便爲家，白首那曾識使華。莫說蠻村與黎洞，郡人觀覩亦咨嗟。
春日偶題 李光
庵後疏籬蔓碧花，庵前榕葉晚藏鴉。階前草長苔痕滿，裝出儋州副使家。
海外實未嘗見梅爲賦一絕 李光
春日追遊載酒堂，名園疑有野梅芳。籬邊水畔無尋處，只向風前認暗香。
德舉予丱角友生也書來寄三小詩并示杜門圓妙方指趣深遠因次韻爲謝仍寄出門散方亦反招隱之義也兼示商叟一笑 李光
杜門一法有深機，勝把玄關叩祖師。覆罷忘憂還獨酌，免陪歌酒免論棋。
老野狐 李光
變化形容似老儒，南來權作白髭鬚。祗應坐上無鷹犬，走作人間老野狐。
中春之初與諸友遊黎氏園荆華贈予桃花一枝歸置瓶中連日不凋因成兩絕示同行且令同賦  其一 李光
桄榔林裏見桃花，正似羅幃翠幕遮。老去已無篸髻夢，凈瓶歸插一枝斜。
中春之初與諸友遊黎氏園荆華贈予桃花一枝歸置瓶中連日不凋因成兩絕示同行且令同賦  其二 李光
竹外籬邊映柳條，一枝纖軟更妖嬈。似知摩詰愁無伴，留向書窗不忍凋。
庖人宋奕請告往瓊般家怪久不至聞已設廚矣戲贈朱推 李光
市無魚肉爨無烟，晨起齋廚每索然。欲識先生真樂地，飯蔬飲水曲肱眠。
感松  其一 李光
瑟瑟聲微冉冉香，炎天瘴海變清涼。從今莫遣兒童斫，留取濃陰庇一方。
感松  其二 李光
根盤厚地幹參天，護養龍髯幾百年。忍把斧斤頻剪伐，坐令鱗甲化非烟。
感松  其三 李光
每憶西湖九里松，眼明忽見紫髯翁。隱居庭院多栽種，爲愛笙簫遞晚風。
昌化肉不常得予蔬食已慣每聞有猪則召一二友生同飯月不過二三四月二日聞有猪亟令召三職事 李光
顔樂簞瓢孔飯蔬，先生休歎食無魚。小兵知我須招客，市上今晨報有猪。
予三貶而至儋耳又復二年平生習氣掃除殆盡海外去國萬里士民不知朝廷事免議朝政惟是里巷之間是非曲直偶及之入于耳中有如穢物置之寶器自今客至惟經史禪悦道家養生之說乃所樂聞其餘非已所預者可付之一默并成小詩以述已意云 李光
庵中宴坐戶長扃，鼓瑟吟詩樂性靈。客至不妨談道妙，儒書釋典及仙經。
戊辰冬與鄰士縱步至吳由道書會所課諸生作梅花詩以先字爲韻戲成一絕句後三年由道來昌化索前作復次韻三首并前詩贈之  其一 李光
冰容幽勝肯爭妍，獨樹亭亭近水邊。不但色香俱第一，品流宜占百花先。
戊辰冬與鄰士縱步至吳由道書會所課諸生作梅花詩以先字爲韻戲成一絕句後三年由道來昌化索前作復次韻三首并前詩贈之  其二 李光
清影扶疏晚更妍，每教移植小池邊。一枝獨守凌寒操，肯與羣花較後先。
戊辰冬與鄰士縱步至吳由道書會所課諸生作梅花詩以先字爲韻戲成一絕句後三年由道來昌化索前作復次韻三首并前詩贈之  其三 李光
月娥姑射妬清妍，白髪羞將插鬢邊。冷艶獨排殘臘破，孤芳長占小桃先。
陳渭老今夕開閣誠爲盛事戲成二小詩以侑坐客  其一 李光
釀成春甕勝玻璃，旋壓真珠味更奇。飲客莫辭今夕醉，黄河清後卒無期。
陳渭老今夕開閣誠爲盛事戲成二小詩以侑坐客  其二 李光
長堤楊柳映門垂，南北行人認酒旗。坐上飲流須強醉，休將河水較醇醨。
行潘峒諸村愛其巖壑之勝田疇之美因成小詩  其一 李光
烟市雲莊自一墟，幽花夹道路縈紆。無人與寫巖巒勝，聊展營丘半幅圖。
行潘峒諸村愛其巖壑之勝田疇之美因成小詩  其二 李光
村落家家社酒香，雜花開盡綠陰涼。山畦是處田疇美，時有歸牛带夕陽。
元發惠鳴鷄  其一 李光
塵榻昏昏睡未醒，床頭腷膞老鷄聲。年來學道多晨起，免聽城頭畫角清。
元發惠鳴鷄  其二 李光
朱冠玄臆氣横秋，得食相呼飽即休。語默從來有程度，不妨風雨夜颼颼。
客惠予早鳴晚鳴二鷄各賦一絕  其一 李光
遠和城頭角調清，鄰鷄寂默尚無聲。幽人底事偏嫌汝，驚斷歸鄉夢不成。
客惠予早鳴晚鳴二鷄各賦一絕  其二 李光
長庚東出月沉西，飽粟貪眠尚穩棲。却笑城烏自多事，更籌未急已先啼。
反舌 李光
喧喧木杪弄新晴，羈枕驚回夢不成。任是舌端能百囀，園林春盡寂無聲。
謝文孺寄三接丹岐伯言人各有百二十歲之壽其多夭折者聲色害之也如醉後入房等三事皆促壽命之目予來年八十若服此得終其天年道人之遺也 李光
三接靈丹古所傳，扶危起死勝神仙。衰顔全藉刀圭力，少駐人間四十年。
予謫海外久矣蒙恩徙郴所寓適與蘇仙鄰暇日攜兒徜徉歷覽遺集因閱本傳不載致仙之因特以事母盡孝行耳自古仙真得道如吳真人之流未有不由此而致者世人不知出此多棄遺父母入深山窮谷中父母凍餓不卹也以此求道去仙遠矣因成二小詩題之壁間庶亦少警欲學道而忘其親者  其一 李光
打包行脚爲尋真，偶與蘇仙作近鄰。萬里移來今有伴，叩門時許訪幽人。
予謫海外久矣蒙恩徙郴所寓適與蘇仙鄰暇日攜兒徜徉歷覽遺集因閱本傳不載致仙之因特以事母盡孝行耳自古仙真得道如吳真人之流未有不由此而致者世人不知出此多棄遺父母入深山窮谷中父母凍餓不卹也以此求道去仙遠矣因成二小詩題之壁間庶亦少警欲學道而忘其親者  其二 李光
不須辛苦學神仙，九轉功成亦偶然。但向閨門躬孝行，會須白日上青天。
題義郴傳神贊 李光
平生疾惡不量力，指佞擊姦期屏迹。流落南荒二十年，更無一點烟塵色。
昭真宫 李光
造物閟靈境，靈山隱仙躅。丹成自飛昇，何用駕鸞鵠。舉手金沙嶺，片石聊寄足。至今鎖煙扉，氣象鍾清淑。井池丹藥就，千載湛寒綠。我來春雨餘，溢水漲幽谷。琤琤落環珮，細細響琴筑。黄冠六七輩，一一道機熟。余師本緇流，游走遍四瀆。初明大乘禪，鋒辨誰敢觸。升堂猛虎跪，諸方狐鼠伏。晚乃思長生，師許隸寶籙。時登玉虚殿，叨迎御輿服。俯仰能幾時，世事有反覆。蕭然坐空巖，復理舊松竹。却談京洛夢，感慨氣填腹。人生夢幻耳，何必苦拘束。期師謝冠裳，復見真面目。
裘氏義門 李光
夫何于會稽，卓然有裘氏。同居六百年，相聚三千指。昔賢欽義方，列奏聞天子。恩詔保門閭，光華映閭里。
懷三峰樓 李光
一川花柳擁雕欄，濃綠浮空四面山。便欲移家來住此，不將名姓落人間。
千巖亭 李光
家用好處尋難遍，日月當門只臥龍。欲盡南山巖壑勝，須來亭上少從容。
題嵊縣黄山庵 李光
十載清遊得重尋，風門小立契初心。上盤直與雲天近，下瞰不知巖壑深。浥露黄花平襯地，著霜紅葉巧依林。他年願結香燈社，竹杖芒鞋數共臨。
問漢亭 李光
河畔牽牛織女星，東西相望幾千程。乘槎我欲機邊坐，應解停梭問姓名。
城南池 李光
枯木摧殘色境空，西風獨占水芙蓉。瑤池飲散紅妝鬧，洛浦人歸翠蓋重。日影透簾香掩苒，月華侵坐客從容。閑花瑣細能長久，免被移栽太華峰。
昌江 李光
昌江真陋邦，芋魁的盈尺。逐客方阨陳，飽食度終日。
破山寺 李光
招提清絕冠諸方，溪繞山圍勝氣藏。好在池塘存舊址，依然花木隱禪房。風生殿閣元無暑，雨後松篁自有香。日暮不教清興盡，更登絕頂瞰微茫。
勝法寺 李光
舍南舍北竹千竿，鏡凈無塵碧玉寒。中有老人清似水，晚來相對倚欄桿。
秀香堂 李光
山遠江深勝地藏，森森喬木間修篁。月林不動參差影，花徑常供自在香。沉水爇殘金鴨冷，落花飛盡綠陰涼。神通甚愧維摩老，聊長蠻邦作醉鄉。
東山 李光
才賢國運每相關，出處公遭典午間。夢裏鉛華渾脈脈，蕭中芳迹尚班班。始高霄漢鴻飛遠，終惜雲巢鳳不還。好是南陽扶漢鼎，勳名千古仰東山。
挽李忠定 李光
忠言直節動華夷，肯爲投閑更息機。南國忽聞梁木折，中原猶望袞衣歸。平生學術唯心得，晚節功名與願違。老病無因執哀靷，翔風空有淚霑衣。
句  其一 李光
此日開軒懷謝傅，直緣談笑破苻堅。
句  其二 李光
吾衰自不出，孰謂出無友。
句  其三 李光
吾師坐忘真，盧扁非良醫。
句  其四 李光
海薪不論錢，何苦憂無炭。
句  其五 李光
銅盆湛冰雪，誰謂無寒泉。
句  其六 李光
昌江古佳郡。
除夕 鄭望之
可是今年老也無，兒孫次第飲屠蘇。一門骨肉知多少，日出高時到老夫。
建炎丞相成國呂忠穆公退老堂 鄭望之
熙陵嘗賦釣魚篇，意屬磻溪舊所傳。治世代天今六相，中興扶日跨羣賢。已栽桃李滿天下，更卜林泉占海邊。不似東山攜妓女，一觴一詠度長年。一從奉得去年書，報道江山已定居。應料于今台岳畔，還同自昔輞川圖。君臣終始如公少，將相聲名自古無。何日雍容陪杖屨，松風山徑竹籃輿。
賦漢印 唐悊
關中金印豈秦關，想見風流漢已還。大饗似書譙縣石，蘭亭寧數會稽山。空餘此日歸囊櫜，曾是當年雜佩環。萬戶況將取如斗，此章何足繫腰間。
題宗室趙大年橫卷 唐悊
聞君新得小山川，畫手來從郜雍賢。不學農夫焉用稼，若爲王子豈知田。我真壠上躬耕客，親見人間小隱天。始識何年京樣熟，菊籬寧似景龍邊。
題延慶寺  其一 范坦
煙村水寺若江湖，林麓山川入畫圖。壁上薰風爲誰製，柄臣曾此耀歸途。
題延慶寺  其二 范坦
寺閣涵虛跨碧潭，菰蒲楓柳認江南。侍臣家世俱遊此，雁敘題名在壁龕。
劍門關 何甫
一門橫大道，雙劍插長空。鼓鑄非人力，磨礱任化工。
廣勝寺 曹量
駐車長道莫加鞭，得到幽藍頓豁然。千仞嵐高晴聚翠，萬年枝花莫生煙。滿窗夜到天涯月，一枕秋深海眼泉。自是寂中有真趣，如何瀟灑不忘筌。
別葉館伴 韓繳如
泣涕汍瀾欲別離，此生無復再來期。漫將寶玉陳深意，莫忘思人見物時。
挽黄忠文公  其一 家誠之
自從朱邸翊元良，聖學磨礱日就將。嗜飽豈容登鼎俎，剪桐爭肯戲圭璋。經筵猶有八圖在，御座俄驚一鑑亡。恤典隆名雖寵渥，何如大政細平章。
挽黄忠文公  其二 家誠之
棘闈尚記一窗鄰，把酒論文情獨親。轍跡我猶循井絡，履聲公已上星辰。追思九鼎回天力，莫贖千金報國身。老去驅車隻劍道，忍看高冢臥麒麟。
句 馮如愚
地靈人秀誰稱首，文屬君華武硬弓。
夢中作 王耕
樓上虛懷待月時，寫景應難不賦詩。一天列宿坐中見，萬里青天雲外歸。
雲根書院作 謝安時
結屋傍雲根，溪山似陸渾。釣舟藏荻渚，吟逕入花村。竹月盡滿壁，松風時款門。靜中元有物，浩氣塞乾坤。
句  其一 李元亮
人閑知晝永，花落見春深。
句  其二 李元亮
朝雨未休還暮雨，臘寒才過又春寒。
句  其三 李元亮
可憐三萬六千日，長做東西南北人。
草堂寺 孫鰲
雙樹輪囷五百年，開華結實兩爭妍。我來問道師知否，祖意元無法可傳。
贈故人 綦革
三月楊花滿路飛，金人遊騎拍鞍歸。高天二聖猶難保，誰道雄關是可依。
祈澤寺  其一 季季
虛窗雲暗青燈小，松檜無風春悄悄。子規枝上叫夢回，清磬一聲山月曉。
祈澤寺  其二 季季
官南官北添身累，年去年來換鬢青。何日歸來閑歲月，掃山廬墓過餘齡。
偈 釋妙喜
萬仞懸崖忽放身，起來依舊卻惺惺。饑餐渴飲無餘事，那論昔人非昔人。
和覺禪師賦六湛堂 釋妙喜
非湛非搖此法源，當機莫厭假名存。直須過量英靈漢，方入無邊廣大門。萬境交羅元不二，六窗晝夜未嘗昏。翻思龐老事無別，擲劍揮空豈有痕。
偈 釋妙喜
通身一穿金鎖骨，堪與人天爲軌則。要識臨濟小廝兒，便是當年白拈賊。
和馮濟川題枯髏圖 釋妙喜
只此形骸，即是其人。一靈皮袋，皮袋一靈。
冬夜 李若璞
蒼蒼夜色雲云遠，葉落風林噪亂鴉。香篆暖煙濃結穗，暗窗寒雪密飄花。瑯瑯翠竹幽音碎，耿耿青燈孤影斜。忘累俗情添興雅，晚眠獨啜滿甌茶。
桔槔頌 薛道光
軋軋相從響發時，不從他得豁然知。桔槔說盡無生曲，井裏泥蛇舞柘枝。
臨終頌 薛道光
鐵馬奔入海，泥蛇飛上天。蓬萊三島路，元不在西邊。
還丹復命篇 五言十六首 其一 薛道光
有物含靈體，無名本自然。赤龍藏宇宙，白虎隱丹田。北斗南辰下，眉毛助睫邊。灰心行水火，定息見真鉛。
還丹復命篇 五言十六首 其二 薛道光
精氣元無本，神靈共一家。但能擒五賊，自可結三花。甲乙無令失，庚辛不要差。一陽歸正令，七返轉河車。
還丹復命篇 五言十六首 其三 薛道光
此事誠難測，賢愚總不分。雀應非鳳類，馬不入羊羣。㹀產都三百，乾坤共一斤。巡行十二路，赤脚猛將軍。
還丹復命篇 五言十六首 其四 薛道光
一二三四五，南辰對北辰。虎龍含碧玉，金木孕珠珍。雲散家家月，花開處處春。幾多雲外客，盡是世間人。
還丹復命篇 五言十六首 其五 薛道光
受得真仙訣，陰中鍊至陽。地雷潛動處，星斗共商量。八卦看成母，三才始見昌。不愁生死繫，但覺地天長。
還丹復命篇 五言十六首 其六 薛道光
古仙同一術，妙絕大幽深。用意尋庚申，專心事丙壬。擒歸鳥與兔，捉取水和金。辨得東西物，修成不二心。
還丹復命篇 五言十六首 其七 薛道光
窈窕並姿態，嬌羞弄軟柔。無情弦裏取，魂魄土中收。笄冠聯鉛汞，靈光射斗牛。少陽陰與類，無使老春秋。
還丹復命篇 五言十六首 其八 薛道光
散誕無拘繫，翛然道轉高。妙中藏黑白，閑裏惡塵勞。坐臥三峰穩，丹田二氣牢。定知逃世網，名字列仙曹。
還丹復命篇 五言十六首 其九 薛道光
採取須教密，誠心辨醜妍。事難尋意脈，容易失寒泉。師指青龍汞，配歸白虎鉛。兩般都會合，水火鍊經年。
還丹復命篇 五言十六首 其一○ 薛道光
守一壇中要，機藏十二時。數中無走失，火候莫教遲。達士方爲侶，真仙正合宜。幾年雲水上，懷抱有誰知。
還丹復命篇 五言十六首 其一一 薛道光
人有最靈物，依稀在北辰。不知將謂氣，識後自然真。心凈如冰雪，身輕似碧雲。若無十萬歲，作甚世間人。
還丹復命篇 五言十六首 其一二 薛道光
廛市通人處，明明與往還。悟來惟一物，昧處隔千山。神水丹田下，華池水火間。一元能造化，返老作童顔。
還丹復命篇 五言十六首 其一三 薛道光
巧拙仍藏伏，神精用意包。坎離或互用，金木喜相交。白雪能同鼎，黄芽共一包。乾坤推九六，復姤運初爻。
還丹復命篇 五言十六首 其一四 薛道光
一物分爲二，能知二者名。鼎爐藏日月，漏滴已三更。夫婦同交媾，嬰兒始結成。脫胎並洗澤，攜養鎮長生。
還丹復命篇 五言十六首 其一五 薛道光
飲了靈丹藥，純陽自在人。洞明常寂照，蓬島鎮長春。去就渾無繫，縱世已絕塵。但知周甲子，不在守庚申。
還丹復命篇 五言十六首 其一六 薛道光
訪道復尋真，優游四海賓。外多含忍辱，內省任邅迍。爲厭人間事，忻逢紫府賓。一言親點化，玉洞碧桃春。
還丹復命篇 七言三十首 其一 薛道光
萬物皆從一氣生，天清地濁稟生成。真龍真虎纔交媾，一鼎紅鉛鍊甲庚。
還丹復命篇 七言三十首 其二 薛道光
陰陽配合法君臣，動靜相兼氣血精。壬癸位中男擊浪，丙丁巖畔女嚬呻。
還丹復命篇 七言三十首 其三 薛道光
龍虎一交相眷戀，坎離纔媾便成胎。溶溶一掬乾坤髓，著意求他啜取來。
還丹復命篇 七言三十首 其四 薛道光
方以類聚物羣分，兩畔兩秤共一斤。戊己宮中藏水火，小心調理武和文。
還丹復命篇 七言三十首 其五 薛道光
離宮有象藏真水，坎戶無形隱赤龍。時節正時須急採，莫教芽蘖隘黄宮。
還丹復命篇 七言三十首 其六 薛道光
三十輻兮同一轂，金木纔逢二氣交。六十卦分朝與暮，一陽萌處發初爻。
還丹復命篇 七言三十首 其七 薛道光
陰裏十三言有象，陽中六七覓無蹤。抽添運用須防謹，認取根源祖與宗。
還丹復命篇 七言三十首 其八 薛道光
恍惚之中尋有物，杳冥之內吸真精。真精便是長生藥，須假黄婆養育成。
還丹復命篇 七言三十首 其九 薛道光
六百篇中仔細推，潛藏飛躍探幽微。親疏回互相諳悉，盜取七星南斗機。
還丹復命篇 七言三十首 其一○ 薛道光
陰鼎陽爐至道根，五行和合土爲尊。時人若要長生藥，祇向華池覓魄魂。
還丹復命篇 七言三十首 其一一 薛道光
聖人傳藥不傳火，從來火候少人知。莫將大道爲兒戲，須共神仙仔細推。
還丹復命篇 七言三十首 其一二 薛道光
火候抽添思絕塵，一爻看過一爻生。陰文陽武依加減，一顆還丹火裏成。
還丹復命篇 七言三十首 其一三 薛道光
咽津納氣固形全，須藉乾坤真汞鉛。至道不繁人自昧，五金八石是虛傳。
還丹復命篇 七言三十首 其一四 薛道光
二氣本因兒產母，奪來鼎內及其時。夫歡婦合黄金室，一載胎生一箇兒。
還丹復命篇 七言三十首 其一五 薛道光
識得陰陽要妙因，鍊成金液離凡塵。淘澄不是尋常事，姹女嬰兒兩要真。
還丹復命篇 七言三十首 其一六 薛道光
驅回北斗轉天罡，手握南辰入洞房。否泰爻中天地合，兔雞沐浴要潛藏。
還丹復命篇 七言三十首 其一七 薛道光
水晶宮裏翠娥嬌，一段風光破寂寥。奪得兔烏精與髓，急須收拾鼎中燒。
還丹復命篇 七言三十首 其一八 薛道光
屏除人我守丹房，轉覺光陰氣味長。榮辱不隨塵外客，但於金鼎鍊鉛霜。
還丹復命篇 七言三十首 其一九 薛道光
虎髓龍精氣象全，依法修來火候煎。直待陰消成至寶，便知平地隱神仙。
還丹復命篇 七言三十首 其二○ 薛道光
些小天機論氣精，呂公曾道別無真。神仙不肯分明說，說與分明笑殺人。
還丹復命篇 七言三十首 其二一 薛道光
九還七返定三才，開闢抽添盡藉媒。四象包含歸戊己，精勤十月產嬰孩。
還丹復命篇 七言三十首 其二二 薛道光
邇來活計不勝清，一畝沙田手自耕。晴雨共資春氣力，不愁苗稼不滋生。
還丹復命篇 七言三十首 其二三 薛道光
歸根復命復元真，氣入四肢精養神。神氣若還俱不散，混同塵世一閑人。
還丹復命篇 七言三十首 其二四 薛道光
一物浮浮渾有無，堪迎秋露滴真珠。煙花柳陌頭頭是，穢濁馨香任所需。
還丹復命篇 七言三十首 其二五 薛道光
我今收得長生法，年年海上覓知音。不知誰是知音者，試把狂言著意尋。
還丹復命篇 七言三十首 其二六 薛道光
幾年勤苦覓仙儔，不做神仙未肯休。緣合自然成大道，豈教凡輩覓蹤由。
還丹復命篇 七言三十首 其二七 薛道光
父母生來真一氣，無形無影卒難尋。要知黑白通玄妙，魂魄相投產紫金。
還丹復命篇 七言三十首 其二八 薛道光
上善之基妙最深，華池神水定深沉。神功運火抽添處，鍊己持心莫放心。
還丹復命篇 七言三十首 其二九 薛道光
東西南北要精通，交感陰陽雌與雄。火候直須牢穩審，吹噓全藉巽宮風。
還丹復命篇 七言三十首 其三○ 薛道光
天地相交由否泰，屯蒙氣候互相通。一夫一婦資天地，三女三男合始終。
又詩一首 薛道光
拂掠廛中礙眼塵，休將大道付人情。堪矜自古神仙輩，持故如愚不作聲。
句 王黼
巧將千嶂遮晴日，借得三眠作翠帷。
句 盛子充
竹筒牙籤日滿前，何妨心醉六經眠。
滁州希真堂並蒂菊 梅執禮
前輩風流掃地空，秋香無復伍春紅。旋培數本當幽砌，忽作雙英滿翠叢。可但斷金私雨露，故應連璧傲霜風。得來稱瑞毋輕剪，留此甘棠壽醉翁。
宣和四年東陽梅某出守蘄州以五月十九日齋宿山谷黎明奉親朝謁真源萬壽宮少休五雲寺賦此 梅執禮
灊高夙所仰，妙想嗟未圓。邂逅一麾出，安輿奉華顛。駸駸涉勝境，獲締香火緣。徘徊慶基殿，稽首頌堯年。徐步俯松杪，幽尋值靈篇。軒窗散急雨，四座屯霏煙。向來玉京夢，了了墮目前。恍疑雞犬資，今在第幾天。平生修無怍，自視應得仙。孺子審可教，凡軀佇加鞭。
句 梅執禮
有令可干難閉戶，無人堪訪懶移舟。
訪道者 杜崟
洞門深鎖白雲橫，旛影壇高夕照明。落葉滿階人語寂，翩然野鶴啄棋枰。
題澹山巖 李公彥
地靈欲借一握天，神剜鬼劃無留堅。欻然豃豁空而圓，陽烏飛景光自穿。古藤繞石翠欲牽，石果垂結紛如拳。中有巖寶吐細泉，六月客坐寒入肩。昔聞修蟒何蜿蜒，誅茅判木不敢前。誰令結此殊勝緣，化作寶坊可棲禪。我非貴客來塵軿，訓狐挾狡聲亦先。飛上巖前枯樹顛，喚起山丁夜不眠。涪翁有筆大如椽，七字要與山俱傳。續貂顧我不著便，千古一笑夔憐蚿。
頌古四十首  其一 釋守珣
兜羅綿手指天地，紺目重瞳顧四維。七步周行渾屬我，一生賣弄小孩兒。
頌古四十首  其二 釋守珣
瞿罷身心如泥，女子肝腸似鐵。文殊貪尋鍋子，罔明由來著楔。歷觀大地衆生，不解閉門作活。不動干戈建太平，雨過青山如黛潑。
頌古四十首  其三 釋守珣
涅槃一路同來往，寸步寧虧達本鄉。鶖子黠兒輕借便，由如啞子喫生薑。月上女，太無良，不塗紅粉自風光。金鎖玄關留不住，百尺竿頭信脚行。
頌古四十首  其四 釋守珣
帝子遊春不逐他，相邀諸姊入屍陀。死人堆裏出身路，撥動煙塵見也麽。靈利漢，不消多。回頭踏著自家底，洞雲深處舊煙蘿。
頌古四十首  其五 釋守珣
百萬人天普請看，頭陀末上獨開顔。堪笑衣穿瘦骨露，一肩授手搭金襴。
頌古四十首  其六 釋守珣
難兄難弟問來端，百衲金襴遞代傳。弟應兄呼成底事，免認剎竿頭指天。
頌古四十首  其七 釋守珣
展陣開旗便要贏，誰知御駕不親征。把定鏘旗收陣脚，直向熊峰不出兵。
頌古四十首  其八 釋守珣
三拜勤劬雪到腰，覓心無處強相饒。神光冷地思量著，始覺春來雪自消。
頌古四十首  其九 釋守珣
老大不堪用，約去了還來。伸腳縮腳裏，貪程啟快哉。有娘生面無爺姓，趁得曇華五葉開。
頌古四十首  其一○ 釋守珣
不是風兮不是旛，幾人北斗面南看。祖師直下無窼臼，眼綻皮穿較不難。
頌古四十首  其一一 釋守珣
倚竈爲靈自不靈，靈蹤斷處一堆塵。野老不來敲祭鼓，打正因邪別是春。
頌古四十首  其一二 釋守珣
坐禪成佛心中病，作鏡磨磚眼裏華。一掣牢關金鎖斷，等閑信步便歸家。馬駒子，實堪誇。自從胡亂後，著處是生涯。
頌古四十首  其一三 釋守珣
廬陵米價若爲酬，入市知行趣自由。借問年來何所直，大宋山河四百州。
頌古四十首  其一四 釋守珣
即心是佛一家風，馬祖聲傳四海中。靈利衲僧纔一顧，娘生賦性出天聰。
頌古四十首  其一五 釋守珣
近日尊位復如何，日面月面哩來囉。自從舞得三臺後，拍拍元來總是歌。
頌古四十首  其一六 釋守珣
野鴨羣飛勢莫留，瞥然一過已高秋。和聲搊著平生痛，短綆毋勞繫鼻頭。
頌古四十首  其一七 釋守珣
安國安家不在兵，魯連一箭亦多情。三千劍客今何在，獨許將軍建太平。
頌古四十首  其一八 釋守珣
要得貍奴覿面酬，渾如鉗口鎖咽喉。一刀兩段從公斷，直得悲風動地愁。
頌古四十首  其一九 釋守珣
犀牛扇子用多年，歷掌清機授手傳。頭角不全收拾取，雨餘風月滿長川。
頌古四十首  其二○ 釋守珣
紅輪決定沉西去，未委魂靈往那方。踏得故鄉田地穩，本來面目露堂堂。人只在，不曾亡。率陀天上非人世，須知別有好商量。
頌古四十首  其二一 釋守珣
貪觀天上月，失卻手中橈。石臼山下路，歸計轉迢遙。覿面光輝日，拍手笑吾曹。
頌古四十首  其二二 釋守珣
老倒丹霞燒木佛，院主眉鬚剛突出。罪過從來作底當，誰道千虛不博實。
頌古四十首  其二三 釋守珣
三種佳名一箇過，邀君把手上高坡。時人自沒登山力，空負當年一曲歌。
頌古四十首  其二四 釋守珣
連天野火了無涯，起處猶來辨作家。眼裏瞳人雙翳盡，面前遍界絕空華。道吾老，也堪誇。汲水僧歸林下寺，待船人立渡頭沙。
頌古四十首  其二五 釋守珣
孰云天地與同根，事角爭如理見親。一檻庭花渾己物，滿天風月與誰論。堪笑南泉老作，猶來因語識人。可憐陸亘大夫，對面埋沒家珍。
頌古四十首  其二六 釋守珣
青青庭柏指西來，趙老門風八字開。歲寒枝有深深意，誰把靈根著處栽。
頌古四十首  其二七 釋守珣
張公末醉李公扶，從此嘉聲滿道途。卻被金剛開口笑，誰能愛你護身符。
頌古四十首  其二八 釋守珣
見成公案便相當，秤則稱兮斗則量。非較非年三十棒，至今平步也翱翔。
頌古四十首  其二九 釋守珣
終日看天不舉頭，桃花爛熳始擡眸。饒君便有遮天網，到得牢關即便休。
頌古四十首  其三○ 釋守珣
無寒暑處洞山語，多少禪人迷處所。寒時向火熱乘涼，一生免得避寒暑。
頌古四十首  其三一 釋守珣
捲則渾崙無縫，舒則八面生光。百千諸佛，同處一方。轉機輪於掌握，奮大用於當場。非獨三十年後，面前薝蔔馨香。
頌古四十首  其三二 釋守珣
殘羹餿飯，無處安著。換手搥胸，劈頭蓋卻。兩箇無孔鐵槌，一樣無繩自縛。
頌古四十首  其三三 釋守珣
發足超方，地頭親到。遇著險峻道途，殺活杖子變豹。米倉大路平如砥，未免漆桶裏著到。不搽紅粉也風流，大抵還他肌骨好。
頌古四十首  其三四 釋守珣
無孔笛子兩頭吹，韻出青霄徹九維。可憐一對冤家種，人人鼻孔大頭垂。
頌古四十首  其三五 釋守珣
雲門餬餅對超談，多少禪流看不穿。若是孔門真弟子，自然知道化三千。
頌古四十首  其三六 釋守珣
問佛唯言乾屎橛，非獨抽釘兼拔楔。不是韶陽老古錐，爭得親言出親舌。
頌古四十首  其三七 釋守珣
鼠既不靈，官馬相踏。借使乘風，廝挨廝拶。干戈中立太平基，凜凜嘉聲振蘭若。
頌古四十首  其三八 釋守珣
借婆裙子拜婆朝，問佛唯言汝惠超。萬古石頭城下水，終歸大海作波濤。
頌古四十首  其三九 釋守珣
泥水未分紅菡萏，雨餘先透碧波香。千般意路終難會，一著歸根便廝當。
頌古四十首  其四○ 釋守珣
問處分明答處親，青峰八字打開門。頭頭盡是吾家物，何必臨歧更問津。
偈二首  其一 釋守珣
𨍏轢鑽，住山斧，佛祖出頭未輕與。縱使醍醐滿世間，你無寶器如何取。阿呵呵，神山打羅，道吾作舞。甜甜徹蒂甜，苦瓠連根苦。
偈二首  其二 釋守珣
如來禪，祖師道，切忌將心外邊討。從門所得即非珍，特地埋藏衣裏寶。禪家流，須及早，撥動祖師關捩，抖擻多年布襖。是非毀譽付之空，竪闊橫長渾恰好。君不見寒山老，終日嬉嬉，長年把掃。人問其中事若何，入荒田不揀信手拈來草。
次（毛友）玉晨鑒義真公見訪韻 翁彥深
聞道三茅五洞門，翛然來往御風仙。雲深騏驥那容步，松古龜蛇莫問年。邂逅江頭披霧語，尋思巖畔枕流眠。自憐天柱曾孫老，句曲清游合有緣。
聞馬擴參議棄官  其一 王次翁
徙薪曲突論無憑，太尉山中混耦耕。頭額爛焦曾未錄，參謀先已享專城。
聞馬擴參議棄官  其二 王次翁
近來出處事何如，先輩風流掃地無。忽有子充驚末俗，一言未契便長驅。
偈  其一 釋善果
冰壺雪室坐禪時，世事紛紜莫可知。仰羨一堂雲水客，忘機寂默是便宜。
偈  其二 釋善果
韶陽一曲二十五，不屬宮商角徵羽。寥寥千古共誰論，明眼衲僧未輕許。
偈  其三 釋善果
松風清，霜月白。妙應無私，靈光烜赫。不用思量，何須揀擇。一句定乾坤，千古爲標格。
偈  其四 釋善果
德山棒，臨濟喝，不是橫該與竪抹。拈來直下要承當，透網金鱗活鱍鱍。活鱍鱍，任人看，碧天雲靜冷光寒。行行莫謂知音少，佛祖總在一亳端。
偈  其五 釋善果
蘇州有，常州有，吸盡西江只一口。百八數珠數不盡，須知天長與地久。騰今煥古作嘉祥，一一面南看北斗。
偈  其六 釋善果
鴉鳴鵲噪爲祥瑞，明月清風作近鄰。入座笑談欣亹亹，怡然世外兩閑人。
偈  其七 釋善果
數日霶沱大雨，元來不落別處。滴穿釋迦鼻孔，浸爛彌勒眼睛。溪澗豈能魚得住，終歸大海作波濤。
偈  其八 釋善果
九夏光陰一瞬間，休論城市與深山。大圓覺是安居處，坐斷毗盧境界寬。
偈  其九 釋善果
桃花紅，李花白，萬壑千巖光烜赫。靈雲悟處勿遮藏，賢沙正是白拈賊。賊賊，說甚釋迦與彌勒。
偈  其一○ 釋善果
是法不可示，言詞相寂滅。擊破太虛空，萬里一條鐵。
偈  其一一 釋善果
心生法亦生，心滅法亦滅。心法兩俱忘，烏龜喚作鼈。
虜中作三首  其一 宇文虛中
滿腹詩書漫古今，頻年流落易傷心。南冠終日囚車府，北雁何時到上林。開口摧頹空抱璞，脅肩奔走尚腰金。莫邪利劍今安在，不斬姦邪恨最深。
虜中作三首  其二 宇文虛中
遙夜沈沈滿幕霜，有時歸夢到家鄉。傳聞已筑西河館，自許能肥北海羊。回首兩朝俱草莽，馳心萬里絕農桑。人生一死渾閑事，裂眥穿胸不汝忘。
虜中作三首  其三 宇文虛中
不堪垂老尚蹉跎，有口無辭可奈何。強食小兒猶解事，學妝嬌女最憐他。故衾愧見霑秋雨，短褐寧忘拆海波。倚仗循環如可待，未愁來日苦無多。
鄭下趙光道與余有十五年家世之舊守官代郡之崞縣聞余以使事羈留平城與諸公相從皆一時英彥遂以應舉自免去駕短轅下澤車驅一僮二驢扶病以來相聚凡旬日而歸昔白樂天與元微之偶相遇於夷陵峽口既而作詩敘別雖憔悴哀傷感念存沒至歎泣不能自已而終篇之意蓋亦自開慰况吾輩今日可無片言以識一時之事邪因各題數句而余爲之敘夜將半各有酒所語不復鍛鍊要之皆肺腑中流出也 宇文虛中
窮愁詩滿篋，孤憤氣填胸。脱身枳棘下，顧我雪窖中。竟日朋盍簪，論文一樽同。飜然南飛燕，卻背北歸鴻。人生悲與樂，倚伏如張弓。莫言竟憒憒，作書怨天公。
古劍行 宇文虛中
公家祖皇提三尺，素靈中斷開王迹。自從武庫衝屋飛，化作文星照東壁。夫君安得此龍泉，秋水湛湛浮青天。夔魖奔喘禺強護，中夜躍出光蜿蜒。拄頤櫑具男兒飾，彈鋏長歌氣填臆。嶙峋折檻霽天威，將軍拜伏姦臣泣。龍泉爾莫矜雄鋩，不見鳥盡良弓藏。會當鑄汝爲農器，一劍不如書數行。
白菊 宇文虛中
西風蕭颯百草黄，南齋白菊占秋芳。主人好事不專饗，擷送客館分幽香。幽香清豔兩難得，冰雪肌膚龍麝裛。悄然坐我蘂珠宫，玉斧瑤姬皆舊識。仙家蓻菊名日精，我今號爾爲月英。月中風露秋夕好，感此仙種來曾城。憑君傳與金天令，月與霜姿駐清景。重陽好伴白衣來，五柳先生憶三逕。
還舍作 宇文虛中
燕山歸來頭已白，自笑客中仍作客。此生悲歡不可料，况復吾年過半百。故人驚我酒尚狂，爲洗缾罍貯春色。酒闌人散月盈庭，静聽清渠流㶁㶁。
庭下養三鴛鴦忽去不反戲爲作詩 宇文虛中
先生久忘機，爲爾虞矰繳。一朝長羽翮，萬里翔寥廓。誰信惡溝鴟，忽作華表鶴。豈無三玉環，遺音嗣黄雀。
予寫金剛經與王正道正道與朱少章復以詩來輒次二公韻  其一 宇文虛中
平生幸識繫珠衣，窮走他鄉未得歸。有客爲傳祗樹法，此心便息漢陰機。百千三昩一門入，四十九年諸事非。寄與香山老居士，要憑二義發餘輝。
予寫金剛經與王正道正道與朱少章復以詩來輒次二公韻  其二 宇文虛中
前世曾爲粥飯僧，此生隨處且騰騰。經中因認人我相，教外都忘大小乘。寫去欲云居士頌，信來如續祖師燈。他年辱贈茅庵句，誰謂因緣昔未曾。
郊居 宇文虛中
芒屨松冠野外装，茶鐺藥竈静中忙。含風荇逐波紋展，著雨花連土氣香。停策仰簷朝覓句，披襟穿樹晚追涼。蓬蒿似欲荒三逕，疏懶誰知意更長。
歳寒堂 宇文虛中
洞戶延清吹，庭除貯綠陰。不隨風月媚，肯受雪霜侵。潤入珠泉爽，聲傳玉帳深。主人留勝賞，同此歲寒心。
重陽旅中偶記二十年前二詩因而有作 宇文虛中
舊日重陽厭旅裝，而今身世更悲凉。愁添白髪先春雪，淚著黄花助晚霜。客館病餘紅日短，家山信斷碧雲長。故人不恨村醪薄，乘興能來共一觴。
春日 宇文虛中
北洹春事休嗟晚，三月尚寒花信風。遙憶東吳此時節，滿江鴨綠弄殘紅。
己丑重陽在劍門梁山鋪 宇文虛中
兩年重九皆羈旅，萬水千山厭遠遊。白酒黄花聊度日，青萍綠綺共忘憂。却憐風雨梁山路，不似蓴鱸楚澤秋。何必東臯是三逕，此身天地一虚舟。
生日和甫同諸公載酒袖詩爲禮感佩之餘以詩爲謝 宇文虛中
詞人詩句壓離騷，按膝長吟意自豪。袖裏虹蜺衝霽色，筆端風雨駕雲濤。將衰難稱千年祝，增重虚蒙隻字褒。太史已應飛急奏，文星偏傍使星高。
和題稽古軒 宇文虛中
堆架縑緗粲蔀居，眼前長物埽無餘。避囂肯要鄰人卜，論友先尋上世書。汲古不須憂綆短，隨波聊復任舟虚。勿欺文室纔容膝，六合神游有日車。
己酉歳書懷 宇文虛中
去國匆匆遂隔年，公私無益兩茫然。當時議論不能固，今日窮愁何足憐。生死已從前世定，是非留與後人傳。孤臣不爲沈湘恨，悵望三韓別有天。
涇王許以酒餉龍溪老人幾月不至以詩促之 宇文虛中
先生寂莫草玄文，正要侯芭作富鄰。客至但須樽有酒，日高不怕甑生塵。急催嶺外傳梅使，來餉籬邊采菊人。已埽明窗供點筆，爲君擬賦洞庭春。
從人借琴 宇文虛中
嶧陽慣聽鳳雛鳴，瀉出泠然萬籟聲。已厭笙簧非雅曲，幸從炊爨脱餘生。昭文不鼓緣何意，靖節無絃且寄情。乞與南冠囚縶客，爲君一奏變春榮。
過居庸關 宇文虛中
奔峭從天拆，懸流赴壑清。路回穿石細，崖裂與藤爭。花已從南發，人今又北行。節旄都落盡，奔走愧平生。
晚宿耀武關 宇文虛中
山與烟雲暝，溪兼冰雪流。寒枝啼秸鞠，煬室聚咿嚘。此日征行困，何時喪亂休。尚矜爭席好，無復舊鳴騶。
安定道中 宇文虛中
落日塵埃壯，陰風天地昏。牛羊爭隘道，鳥雀聚空村。跛曳傷行役，光華誤主恩。未甘遲莫景，伏櫪意猶存。
上烏林天使三首  其一 宇文虛中
平生隨牒浪推移，只爲生民不爲私。萬里翠輿猶遠播，一身幽圄敢終辭。魯人除館西河外，漢使驅羊北海湄。不是故人高議切，肯來軍府問鍾儀。
上烏林天使三首  其二 宇文虛中
拭玉轅門吐寸誠，敢將緩頰沮天兵。雷霆儻肯矜彫弊，草芥何須計死生。定鼎未應周命改，登壇合許趙人平。知君妙有經邦策，存取威懷萬世名。
上烏林天使三首  其三 宇文虛中
當時初結兩朝歡，曾見軍前捧血槃。本爲萬年依蔭厚，那知一日遽盟寒。羊牽已作俘囚獻，魚漏終期網罟寛。幸有故人知底藴，下臣獲考敢謀安。
姑蘇滕惇禮榜所居閣曰齋心成都宇文某作詩以廣其意 宇文虛中
不是憑虚避世喧，此中於物本無緣。静看畏影徒勞爾，題作齋心亦且然。意識已隨言語斷，生涯聊任歲時遷。老夫亦涉天游趣，三復南華第四篇。
和高子文秋興二首  其一 宇文虛中
沙碧平猶漲，霜紅粉已多。駒年驚過隙，鳬影倦隨波。散步雙扶老，棲身一養和。羞看使者節，甘荷牧人蓑。
和高子文秋興二首  其二 宇文虛中
搖落山城莫，棲遲客館幽。葵衰前日雨，菊老異鄉秋。自信浮沈數，仍懷顧望愁。蜀江歸棹在，浩蕩逐春鷗。
又和九日 宇文虛中
老畏年光短，愁隨秋色來。一持旌節出，五見菊花開。強忍玄猿淚，聊浮綠蟻杯。不堪南向望，故國又叢臺。
中秋覓酒 宇文虛中
今夜家家月，臨筵照綺樓。那知孤館客，獨抱故鄉愁。感激時難遇，謳吟意未休。應分千斛酒，來洗百年憂。
四序回文十二首 春 其一 宇文虛中
短草鋪茸綠，殘紅照雪稀。暖輕還錦褥，寒峭怯羅衣。
四序回文十二首 春 其二 宇文虛中
翠漣冰綻日，香徑晚多花。細筍抽蒲密，長條舞柳斜。
四序回文十二首 春 其三 宇文虛中
折花幽檻小，傾酒綠杯深。蝶舞輕風曉，鶯啼老樹陰。
四序回文十二首 夏 其一 宇文虛中
翠密圍窗竹，青圓貼水荷。睡多嫌晝永，醒少得風和。
四序回文十二首 夏 其二 宇文虛中
草徑迷深綠，蓮池浴膩紅。早蟬鳴樹曲，鮮鯉躍潭東。
四序回文十二首 夏 其三 宇文虛中
暴雨隨雲驟，驚雷隱地平。好風搖箑透，輕汗挹冰清。
四序回文十二首 秋 其一 宇文虛中
晚日欣簾捲，凉風覺袂搖。遠吟高興遣，長醉宿愁銷。
四序回文十二首 秋 其二 宇文虛中
短葦低殘雨，虚舟带晚潮。斷鴻歸暗浦，疏葉堕寒梢。
四序回文十二首 秋 其三 宇文虛中
慼慼蛬吟苦，茫茫水驛孤。日銜山色莫，霜带菊叢枯。
四序回文十二首 冬 其一 宇文虛中
鶻健呼風急，烏啼促景殘。窟深宜兔蟄，蒲折蔭魚寒。
四序回文十二首 冬 其二 宇文虛中
裂瓦寒霜重，鋪窗月影清。滅燈驚好夢，孤枕念深情。
四序回文十二首 冬 其三 宇文虛中
秀柏留陰綠，芳梅蘸影斜。溜簷冰結玉，裝樹雪飛花。
燈碑五首  其一 宇文虛中
清陰靄靄匝城闉，萬井熙熙桃杏春。紫陌傳呼旌斾出，重臣新佩玉麒麟。
燈碑五首  其二 宇文虛中
鈿軸天章拜異恩，驛驂花騎暎朝暾。手持禁鑰千門肅，官壓東宫二品尊。
燈碑五首  其三 宇文虛中
壘原清照白登山，彌隴連天麥浪寒。劍戟漸銷農器出，人家只識勸農官。
燈碑五首  其四 宇文虛中
九夏南風入舜琴，恩風澤雨浹飛沈。陪京最是儀形地，先識君王解愠心。
燈碑五首  其五 宇文虛中
枹鼓無聲訟獄空，懽謡擊壤萬家同。時人共解班春意，兵寢刑清第一功。
館中書事 宇文虛中
雨來蒸欝似江鄉，雨過西風特地凉。尚有庭花共客恨，可無尊酒慰幽芳。
時習齋 宇文虛中
未厭平生習氣濃，更將餘事訓兒童。魯論二萬三千字，悟入從初一句中。
醉經齋 宇文虛中
傍人但笑腹便便，枕藉詩書正晝眠。不識先生真悟處，未離文字已逃禪。
醉墨齋 宇文虛中
旋汲清泉起縠紋，定知婁永是前身。箇中自可逃真性，不用淋漓汙葛巾。
烏夜啼 宇文虛中
汝琴莫作歸鳳鳴，汝曲莫裁白鶴怨。明珠破璧挂高城，上有烏啼人不見。堂中蠟炬紅生花，門前紺幰七香車。博山夜長香燼冷，悠悠蕩子留倡家。妾機尚餘數梭錦，織恨傳情還未忍。城烏爲我盡情啼，知道單棲淚盈枕。
句 宇文虛中
有人若問南冠客，爲道西山賦蕨薇。
詠古四首  其一 汪藻
相士如相馬，滅没深天機。區區銅馬法，徒識牝與驪。人言當塗公，惡人知其微。如何許邵語，受之不復疑。知人固不易，人亦未易知。媸妍在水鏡，鉛粉徒自欺。孰爲仁義人，未假已不歸。伯樂不可作，思與曹瞞期。
詠古四首  其二 汪藻
世事如大弩，人若材官然。乘勢易發機，非時勞控弦。又如大水中，置彼萬斛船。雖有帆與檣，亦須風動天。不見周公瑾，弱齡已飛鶱。不見師尚父，鷹揚在華顛。彼非生而材，此豈晚乃賢。鎡基喻智慧，要必有待焉。嘆息狂馳子，嘗爲愚者憐。
詠古四首  其三 汪藻
崑山有璞玉，外質而內美。惟其不自衒，故與頑石齒。和也速于售，再獻甘滅趾。在玉庸何傷，惜君兩足耳。
詠古四首  其四 汪藻
堂堂明堂柱，根節幾歲寒。使與蒲柳同，扶廈良亦難。我衣敝緼袍，我飯苜蓿盤。天公方試我，劍鋏勿妄彈。
題張公明賞晴軒 汪藻
端居有何好，名與勝會并。人生豈長閑，天宇不屢晴。邂逅風日佳，一醉萬事輕。君家大父客，詩如九韶鳴。浮春散無垠，攬取造物驚。坐令綠野堂，岌嶪睢陽城。風流被三世，諸郎未慚卿。開軒著尊酒，報答千花明。飲罷遣客休，仰空看雲行。是中有佳處，遑恤身後名。寧爲秋雨歎，更作秋蟲聲。
題折樞密保真草堂 汪藻
軒冕有何樂，書生分尤慳。都盧百年中，強半墮險艱。能著屐幾兩，恨無茅三間。儻非身世忘，那得方寸閑。不見葆真老，功成鬂毛斑。飄然日邊來，復作晝掩關。所至書滿屋，鉛黄不停刪。開窗尋丈餘，要看湘南山。夕待明月至，朝期白雲還。醉吟如樂天，但少素與蠻。嗟哉道脩阻，無由結朱顔。惟應夢見之，千里同躋攀。
泊召伯埭 汪藻
孤舟渺無根，夜歷數村雨。今朝亂晴景，水鏡寫霜樹。哀鴻念羣聲，正到客愁處。男兒有懷抱，何事亦關汝。蒼烟接牛斗，惝恍迷歸路。明發問吾儂，乘流去復住。
尤袤大暑留召伯埭 汪藻
清風不肯來，烈日不肯暮。平生山林下，散髪頗箕踞。一官走王事，三伏在道路。我非褦襶兒，亦爾困馳騖。居然戀俎豆，安得免羈馽。區區竟何營，汨汨此飄寓。淵明應笑人，有底不歸去。
大熱行旌德山中不可車馬步至凌氏林亭詩 汪藻
踞石休蠒足，掬泉洗赬容。于何脱冠履，共指雲外峰。翳彼園屋小，鉤簾蒼翠重。庭空燕雀乳，樹老莓苔封。露泫過牆竹，風凄橫澗松。欣然曲肱卧，鼻息春醅濃。推床上馬去，孰是陳元龍。
次韻周聖舉從子乞紙 汪藻
溪翁搗冰時，寒甚龜手絮。千金售詞客，妙語零唾霧。回看烏絲欄，一嫡輕百庶。長供蠆尾落，肯受蠅頭汙。今朝持贈君，真似翼傅虎。應緣未給札，欲草子虚賦。他年五十萬，渠復願鄰富。行看醉帖來，家不設寒具。
鄭固道累書求寓屋詩走筆封寄 汪藻
平生金石交，政爾一固道。佳哉固道乎，所至即爲寶。人言醒而狂，我見影亦好。憶初烟塵飛，環纍十萬竈。夕烽通甘泉，兵氣塞穹昊。公爲魯仲連，麾去如振槁。功成拂衣去，不羨中令攷。每逢泉石佳，便欲事幽討。晚行龜峰旁，愛此千嶂抱。亟營背郭堂，羞作出山草。慨然懸其車，避俗長卻掃。所嗟高明家，華屋幾人保。既留楊柳枝，仍占杏花島。真成醉吟翁，何況無病惱。屬聞鴻冥冥，痛恨歸不早。何當釋羈囚，把臂共傾倒。餘光玩桑榆，踵息養棃棗。買鄰會有時，來往成二老。
題伯禹給事漫吾亭 汪藻
人生天地間，同一幻泡影。偶然相值過，便有人與境。那知兩皆漫，直寄彈指頃。古來賢達士，物我均土梗。程侯東南俊，少日忠義秉。周旋正色地，四海憚嚴冷。立朝二十年，憤世欲生癭。班雖近日月，志則在箕潁。中年拂衣歸，絕意向鐘鼎。澤幽成小築，勝會已獨領。清寒挹湍瀨，秀色攬諸嶺。聊將不羈身，對此無閼景。回首浯溪老，便覺加數等。從渠春風顛，那得到古井。高詞出胸臆，妙處如灌頂。讀罷眷樊籠，悠然發深省。
次韻趙叔問侍郎送曾吉甫學士按刑淛右篇末見及之作 汪藻
我老不足惜，餘年苦匆匆。願爲名山遊，何必問所終。一艤若溪櫂，星杓幾回東。長年秋雨邊，醉卧聽船蓬。故人幸弭節，相見宿昔同。酒酣說經過，授我書一通。云自天末至，諸賢盛游從。臨分出新詩，句法何舂容。凜若臨大敵，誰能觸其鋒。攜持數千里，不愧行橐空。篇末亦及予，依依古人風。讀罷百憂失，衰顔爲成童。歸來北窗下，自寫團扇中。君方著繡衣，行佩金印重。朱絃付君賞，寧循牙曠聰。我病擁僧衲，深慚服非衷。還觀了無取，此意何當蒙。心知坡陀卑，難並衡霍崇。尚喜盛山卷，兼收醉吟翁。他年定撫掌，秋蛇間雲鴻。
次韻周聖舉過蘇次元四首  其一 汪藻
往聞蘇趙公，黄閣望諸老。功名四夷知，無愧越裳操。同時卿相家，紈綺或傭保。至今子孫賢，庭有書带草。
次韻周聖舉過蘇次元四首  其二 汪藻
世人如冰蠶，不知天有暑。紛紛謗傷兒，寧識真實語。當家勤采穫，兩耳得韶濩。要須追此公，勿問燕與許。
次韻周聖舉過蘇次元四首  其三 汪藻
蘇郎年少時，萬象愁雕鐫。應知等兒戲，區區止啼錢。三生綺語習，一悟心超然。胡爲作解嘲，切切相悲憐。
次韻周聖舉過蘇次元四首  其四 汪藻
吳兒雅多姿，不肯藏白地。因君更增情，吹雨作春淚。三年師命留，千日中山醉。一聞高唐賦，令我有仙意。
藻蒙叔雅祠部重九日惠花惠酒惠詩繼爲袁家碣鈷鉧潭之遊因循不能答再承佳句見寄今用來韻率課一篇參陪杖履之勝幸一笑而去之以覆醬瓿而作紙絞也 汪藻
秋風入瀟湘，千嶂倚天外。使君挽衰翁，行樂秋色界。放船下空闊，舒笑鳧鷖會。永懷愚溪人，千載有遺愛。延緣訪遺跡，佳處時擊汰。飛沈各獻狀，領略在我輩。匆匆莫能數，頗似慰無賴。盃行未云半，落日已相對。歸來有酒所，方省欠詩債。朱轓幸停軫，嘉汝山水最。金莖峙霄漢，行矣分沆瀣。何妨共流轉，今古同一概。非君箇中人，孰使此中大。伊余漂泊者，他日名亦在。一聞款乃聲，蓬蓽忘湫隘。
從稚子出前溪 汪藻
霜斂萬壑凈，鐘鳴空楚山。夕陽當我沈，風烟迫梅殘。西嶺月未上，數峰深作寒。枝間鳥競赴，亦復循溪還。
同張昌時宿高明寺 汪藻
幽卧不知覺，窗懸寒日初。矧伊夜來雨，谿聲到吾廬。故人挽我出，忽枉天際書。躋險敢自休，青山轉籃輿。相逢竹間寺，共擷園中蔬。殘僧誰在亡，奄忽十載餘。茗果話疇昔，新晴報鐘魚。東雷亦已鳴，百草苕穎舒。奈何與之子，齒髪日夜疏。眷此不能發，牽衣更躊蹰。明朝各回首，世事將焉如。
孫益遠試歸墮車敗面已而薦書至作詩戲之以送其行 汪藻
羊公作三公，政辦一肱折。功名方鼎來，詎嘆養生拙。孫郎少奇偉，面滿若霜月。胡爲忽顛隮，有物食之缺。寧非造物意，怪子卧巖穴。長年臉邊紅，漫自供酒纈。顧令冠蓋底，未省識此傑。何妨暫相顧，一訪唐舉決。朝來清鏡裏，黄色兩眉徹。居然萬馬羣，老驥已超絕。聊將釣竿手，遮日向西闕。瓊林風帽穩，醉度櫻笋節。從渠關宴上，兒女笑鬷蔑。誰能爲公豪，玉瑑揮作雪。
徽州班春古巖寺呈諸僚友 汪藻
揆日奉明詔，班春出孤城。和風遞鼓鼙，細雨迷斾旌。渺渺度阡陌，谿山照人明。幽花不孤芳，好鳥相應鳴。隴麥已爭秀，畦秧亦微萌。食新知有期，及我凋瘵氓。古寺依絕壁，林端列飛甍。殘僧四五人，靜若無所營。石室廣百肘，嵌空自天成。泉甘與茶宜，就挹巖下清。伏檻肆遐矚，歸雲入簷楹。數農前致辭，貌野意則誠。兹幸枉冠蓋，使君豈無情。頻年苦饑虚，奚用恤此生。守昔在閭里，先疇毎躬耕。起家三絕餘，謬忝符竹榮。無術布寛大，低頭愧鰥惸。願言同撫綏，永絕愁嘆聲。
阻溪漲宿諸暨縣上省院 汪藻
暑濕倦行役，依投得禪關。空堂納清風，坐見香霏還。積水共天遠，高僧與雲閑。傳聞扁舟人，宿昔廬兹山。姝者已千載，諸峰高烟鬟。當時功名成，止在談笑間。今豈無國士，宸遊一何艱。憑高望行朝，小雨猶斑斑。
試闈同宋德操陳純中登稽古閣曉望 汪藻
雙睫不能熟，疏鐘起初曉。危欄扶力上，層簷掛雲表。羣峰蒼玉如，開簾四環繞。向來聲利場，自今眼界小。兩君天下士，一見意傾倒。有此風味佳，未受秋思惱。我昔溪上住，盟言寄鷗烏。今年縱得來，官事間日少。樊籠更樊籠，歸途天樣杳。是處非不佳，千慮舒懷抱。浮雲且東來，吾家隔林杪。境熟斷難忘，終念今朝好。
芳美亭 汪藻
東風不世情，幽谷渠亦至。誰分玄都種，爲我作春事。朝來花氣暖，詩眼先自醉。祇愁貪結子，零落烟雨際。聞今新蹊成，有酒且頻置。
十月二十六日會于北禪分韻賦詩應辰得多字呂治先酒熟亦欲會客故末意及之 汪藻
爲此升斗粟，來往如飛梭。桂林在何許，水險山嵯峨。驪駒偶未至，于焉少婆娑。幸陪英俊遊，不覺日月過。今夕復何夕，朔風捲寒波。肴核雖草草，聊以供笑歌。子如不飲酒，視此庭前柯。濃綠光薿薿，所餘今幾何。鄰家釀新熟，頗聞旨且多。更當奮餘勇，往舉金叵羅。
題葉尚書普光明庵 汪藻
長樂七閩會，山川富登臨。重城十萬家，間以烟樹林。何許肆遐矚，城西最高岑。主人厭直歸，與世相浮沈。三宿得勝地，八還見初心。明窗一蒲團，宴坐依横參。面面來遠色，層層列清陰。閑翻貝葉書，靜聽頻迦音。萬法照了處，人居兩幽深。嗟予晚聞道，況迫桑榆侵。如何結保社，去脱頭上簪。從公刮眼膜，儻借箆千金。
病中偶成 汪藻
衰病乃其理，移牀卧南軒。雖懷飲冰憂，賴有清賞存。春去芳草積，羅生滿庭萱。花房向夕斂，似與吾忘言。數蝶亦多態，差差傍叢飜。客來同一欣，何必臨芳樽。常恐秋節至，嚴霜霣其根。吾生尚悠悠，眷爾安足論。
再過凌氏園復用前韻 汪藻
兒輩病元亮，斗筲羈曼容。何時跨鴻鵠，食藕蓮花峰。小檻再遊歷，輕寒裘未重。人家當巵黍，不愧千戶封。願因琴高生，儻見喬與松。從兹毁車馬，永絕世味濃。歲晚復來此，清陰期籜龍。
聚山閣爲吳氏題 汪藻
緣江故多峰，秀色無可揀。何須著腳力，政欲長在眼。詩翁築飛閣，似恨山意懶。縱橫數州碧，收拾付酒醆。客來何所命，濯濯千髻綰。晴嵐入肺腑，寶唾落碑版。翁家誠可樂，人境兩蕭散。爐香侣趺坐，終日對編簡。風流前輩接，細說鬚自挽。居然典刑在，聽者輒忘返。會須營一壑，萬事等鵬鷃。從翁時對榻，卧看烟雨晚。
偶書 汪藻
長簟北窗下，抛書任縱橫。娟娟穉篠上，熠熠叢榴明。眷此感佳節，怊然愴平生。少年文翰場，結客俱擅名。瑤草俟采掇，雲鴻肆遐征。如何二十載，日與憂患并。骨肉隨逝水，兒童長柴荆。向來交臂人，接武霄漢行。姻親歲時會，尊酒懷抱傾。兹余豈復願，顧影良自驚。飛雨夜來急，濤翻江上城。田家夢亦好，想像秋稼成。新春了在眼，續我齋庖清。
吳傅朋以王逸少遺意作游絲之書古今所無恨未之見也爲賦此詩 汪藻
吳侯能書聲，不減銘瘞鶴。臺郎今獨步，誰數衛與索。官黄臨小楷，老筆更沈著。年來雞鶩間，兒輩妄穿鑿。超然出新意，非用元和腳。游絲隨春風，忽向窗几落。傳觀懍飛動，安得此健藥。自言臨池時，屢閲更歲籥。毫端幾百鍊，始到蟲網絡。誰云右軍後，兹事秘冥漠。一朝神明還，千載宛如昨。乃知鑪鎚妙，信手皆合作。於皇雲漢章，神授等河洛。光芒下照燭，萬帖悉糟粕。君命幸逢時，當草鳯尾諾。胡爲尚留滯，未便持漢橐。行看誠懸歸，佳句題殿閣。
書局晚歸 汪藻
平生麋鹿姿，不意華屋居。一爲軒裳攖，所得非所如。弱跡踵諸彦，清班直周廬。蓬山切星辰，牙籖明綺疏。散帙喜所得，懷鉛愧中虛。暝歸復奚營，一飽不願餘。寧甘四立壁，懶作三獻書。高槐障熇煩，清陰落庭除。幽卧遂終日，兹謀定非疏。娟娟新月流，翳翳歸雲舒。懷人發浩歎，屏營以踟躕。願言果歸志，春波漲隋渠。
次韻胡德廣書懷 汪藻
大瓠既成實，無用始欲剖。鮒魚困車轍，求活賴升斗。我昔誦斯言，感歎銘座右。慎惜千金軀，未欲聊俯就。數子磊落人，好事真吾友。相期竹西遊，晚歲並耕耦。如何窘窮途，狺狺吠羣狗。平生笑俗士，反欲較妍醜。譬如惡影人，乃與影競走。今復念邊陲，未暇從田叟。彈冠宜彚征，子先我欲後。世間樗與櫟，拳曲自難揉。
陪諸公遊文雅臺憩法雲寺二首  其一 汪藻
旅泊值秋晚，登臨良亦佳。高臺始基誰，未覺歲月遐。維梁漢寵弟，非復莩附葭。鳴鞭白雲上，寶髻翻千鴉。樽前第詞客，坐使屈宋衙。秖今竟何有，蕪没荒烟斜。秦墟仆翁仲，楚俗悲章華。空餘古招提，老龐伴丹霞。花氣侵客袂，松聲滿鄰家。凄涼刧灰地，半似篁竹遮。坐久鴈橫野，炊烟映簷牙。似聞睢陽曲，尚作兒童譁。惜無斗酒酧，水厄空嘗茶。
陪諸公遊文雅臺憩法雲寺二首  其二 汪藻
向來卜幽期，此樂真雋永。行尋野航渡，俯玩雲水影。追隨兩玉人，妙語時灌頂。平生訪古意，到此方一騁。所欣俱秃翁，王事廢朝請。且同陶淵明，蓮社對宗炳。晴軒納野色，秋思浩千頃。忽驚梨棗村，身墮白鷗境。飄零惬勝會，老大惜餘景。況當風露辰，病鶴最先警。留連凈名室，坐閲篆香冷。還尋野田歸，草樹斜復整。有酒當再來，悠悠詎能省。
陪諸公遊惠山 汪藻
兹山定中腴，秀色乃如許。連峰積蒼潤，嵐氣亦如雨。珍泉不浪出，世俗那得取。羣仙作佛供，灑此玉池股。甘寒飲天下，瓶盎走膏乳。兒嬉供茗事，雲散入江渚。當源起臺殿，下瞰松柏古。巍基首梁宋，爽氣接吳楚。我來值佳月，濟勝得嵇吕。聊分小蒼壁，同振百年羽。躋攀興未極，落日在林莽。卻立望翠屏，中流駐鳴櫓。
題通惠亭 汪藻
吾山皆中腴，初不斷地脉。淄澠嘗同味，十里何所隔。幽居愁遠汲，悵望懸瀑白。天公真解事，分我膚寸澤。無煩籜龍引，中有玉池色。煮茗聊餉君，未須嫌水厄。
從吳禹功借徐鉉小篆帖以詩還之 汪藻
六書散浮雲，篆籀世不數。陵夷到草隸，差别幾四五。人皆逐曾玄，不復知父祖。中間尤可笑，雞鶩紛去取。孰爲魯漆書，況說周石鼓。陽冰雖晚出，妙意得千古。後來繼者誰，騎省人最許。明窗出小軸，驚嘆手爲拊。平生箏笛耳，慣見沐猴舞。一登韶濩堂，方信有干羽。援毫極摹倣，涴壁類兒女。秋蛇已成癖，老腕徒自苦。卷書還歸公，祇自愧韓愈。
食十月蕈 汪藻
佳蕈出何許，南山白雲根。畦丁入雲採，徧以脱葉翻。戢戢寸玉嫩，纍纍萬釘繁。中涵烟霞氣，外絕沙土痕。下筯極雋永，加餐亦平溫。伊昔貴公子，鮮肥厭羔豚。爭啖肉菌美，共品天花尊。居然此珍産，以遠莫見論。生令五鼎味，但飽三家村。伊余少所嗜，頭白歸故園。日獲甘脆享，人言老饕存。栮脯固已陋，竹枯何足言。從今大嚼處，不復思屠門。
寄余仲誠 汪藻
千巖雪齊消，烟日曖春事。端憂昧佳節，獨宿松下寺。遶屋泉雨鳴，焚香戶深閉。殘僧荷耡出，幽鳥下庭戲。將期道心復，敢愜棲遁志。起望吾家雲，風清鴈成字。
古鏡行 汪藻
我有辟邪鏡，得之咸陽宫。其陰爲天池，一母將九龍。旁書負圖字，土蝕如旋蟲。緘以駭雞珍，妙極倕之工。請言照遠近，十里秋毫空。豈不鑒脂澤，所貴肝膽通。問誰爲此器，太古非人功。客聞重歎息，意欲窺靈蹤。高臺不辭倚，恐客難稱容。繩窮匣半啓，四室來悲風。日車當晝留，羞澀如頑銅。森然髪上指，凜若臨霜鋒。我還撫客手，此豈世寶同。揮涙兩無言，掩鏡鞶囊中。
次高郵軍 汪藻
小雨靜林麓，鵓鴣相應鳴。移舟漾清淺，薄晚荷風生。歸鳥盡雙去，潛魚時一驚。菰蒲若無人，渺渺炊烟横。艇子檝迎我，攜魚薦南烹。月出殊未高，疏林隱微明。依投會有處，斗掛天邊城。
避地函亭野步 汪藻
今日幸無雨，天空出遙岑。行行不知疲，遂至春江潯。汲路轉籬落，人家在桑陰。平疇漲清波，隴麥如人深。溝畎戲鳧鶩，新蒲映浮沈。我生本樵漁，對此諧初心。風物豈不好，悲來自難任。胡塵暗中原，四海如驚禽。黄屋狩萬里，兩宫隔辰參。龍騰鼎湖闊，月晦星河深。宇宙有傾覆，兹游豈嶇嶔。消憂賴濁醪，太息誰能斟。
庚午歲屏居零陵七月二十日以門揜候蟲秋爲韻賦五首  其一 汪藻
幽人獨夜時，潮落西川根。渡口櫓聲急，一江烟雨昏。城頭短長更，不寐聽譙門。趺坐數千息，焚香待朝暾。
庚午歲屏居零陵七月二十日以門揜候蟲秋爲韻賦五首  其二 汪藻
暑退潦亦收，瀟湘凈如染。時觀自跳魚，衝破青琬琰。纖纖初弦月，不受薄雲揜。近村應漸寒，已有鴉數點。
庚午歲屏居零陵七月二十日以門揜候蟲秋爲韻賦五首  其三 汪藻
人生幾聰明，日夜隙駒驟。纔經花信風，又過麥秋候。吾非金石堅，與世相邂逅。胡爲聞鐘鳴，更歷路傍堠。
庚午歲屏居零陵七月二十日以門揜候蟲秋爲韻賦五首  其四 汪藻
家山在何許，渺渺彭蠡東。人來數月程，衣敝補道中。昨宵青燈花，似墜釵頭蟲。兒饑女沈緜，歲晚書未通。
庚午歲屏居零陵七月二十日以門揜候蟲秋爲韻賦五首  其五 汪藻
人言間闊者，一日如三秋。孤臣昔放逐，七見天星周。早污高門地，姓名記前旒。如何天雞星，不照湘南州。
汴中放船歸陽羨 汪藻
流澌欲作環珮鳴，枯木未肯回春聲。舟人坐恐雪爲祟，嬌鴉又舞天邊城。天公知我不足厄，乞與十日霜風晴。遙遙烟堤護玉鏡，滉滉雲海浮金鉦。攬衣坐數踵間息，闚見宇宙無餘情。燈花也似調兒女，咄咄笑我長宵征。我生底處不堪著，未歸且雜吳兒耕。縱無鄰翁飲子美，會有稚子迎淵明。仙山況聞連洞壑，餌朮或可求長生。閑中日月吾所有，此外付之人重輕。
送毘陵太守劉君受代東歸 汪藻
往年我作新安民，人人能說劉使君。使君本一儒者耳，數十年來嗟未聞。我時屈指今州縣，似此賢侯當識面。那知漂泊千里餘，畫戟清香日陪宴。使君何以人不如，胸中正有萬卷書。清真簡淡乃天性，文章政事猶其餘。向來天子留君住，重與毘陵三萬戶。誰教一曲渭城歌，忽作梨花枝上雨。宦遊南北安得同，撫循凋郡還須公。人生五馬亦不惡，與民處處爲春風。
題孫益遠三士堂 汪藻
稚川晚作羅浮遊，淵明暫出還歸休。東坡百謫乃欣慕，孫郎更欲參其流。四人出處無一似，千載相期風味耳。要須共著巖壑中，應只虎頭知此意。
從人乞酒 汪藻
張侯表表霜松立，嗜酒清狂餘故習。長年種秫學淵明，門外溪流和月汲。手調溪上百花乳，十日煉成冰雪汁。糟牀夜聽秋雨注，詩腸曉放春風入。飽聞誇說未曾見，但笑書生便飲濕。爾來消渇卧江海，更似枯魚過河泣。傾家餉客古人事，坐看兵廚千斛給。那知日飲無骨相，咫尺公榮殊不及。西風昨夜到林杪，左手蟹螯行可執。新醅早晚定堪斟，凍蟻浮缸應戢戢。心知問字寂寥久，會遣鳴鞭馳送急。呼兒洗盞酹先酒，爲君快作長鯨吸。
過吳明叟新居 汪藻
誰開大屋沈沈者，門外垂楊拂車馬。主人四十持節歸，高卧綠陰啼鳥下。冥冥一徑傍花入，忽有清池照深夏。魚吹落日知鏡凈，荷受微風看珠瀉。夫君少有湖海氣，欲駟長鯨無地跨。故將能事驚世人，坐向雲端差萬瓦。稍培幽桂出窗底，時放青山來竹罅。人言此興極不淺，天遣公忙那肯赦。要須更作輞川圖，他日思歸聊對畫。
次韻周聖舉清溪行二首  其一 汪藻
君不見國家有紀狂童干，一溪百繞山千盤。竹兵草草兒戲爾，震澤以南心爲寒。初如妖禽嘯月曉，忽作聚蚋奔醯酸。九重夜半出秦甲，一麾萬里春農安。書生那知破賊事，且復雪涕論悲端。憶初倉惶挺身走，江湖滿地皆驚湍。仲宣何暇守漳浦，子美僅能投錦官。朝愁烽連海嶠起，暮恐彗掃星河翻。忍饑怖死頭搶地，破釡躍魚苔漬冠。爾時身世狹于掌，俯仰宇宙何時寛。只今同喜風塵定，慎勿忘憂耽酒聖。要須剩作舂陵行，爲洗吳兒百年病。
次韻周聖舉清溪行二首  其二 汪藻
君不見吳儂自昔王江千，歲輸御府金堆盤。一朝肘掖作奇禍，玉册錦袍盟欲寒。驛塵初飛梅未破，匆匆烟雨催梅酸。行驅鬼馬載鬼妾，欲偷瞬息如槐安。那知氛霧卷清晝，旄頭夜落天南端。樓船千萬羽林卒，飛渡海潮江不湍。狂童生致獨柳下，請肉仇家來白官。千奴一膽更須問，速收兩手春耕翻。鹿奔誰云爭走險，雞敗但笑空餘冠。政須船粟哺其腹，此令朝行民夕寛。功歌九廟今誰定，退之方頌元和聖。老人端坐聽清風，習習先秋蘇肺病。
題周彦約壺齋 汪藻
化人謁帝遊清都，俯視宫室如積蘇。那知神仙隱朝市，雲窗霧閣在一壺。古來志士守環堵，宅彌萬里乾坤俱。君今官冷百僚底，世人未識文於菟。故營容膝尺度足，卷藏風月吞江湖。客卿筆墨共游戲，維摩牀坐同跏趺。鈎簾終日屏塵事，卧聽秋雨鳴菰蒲。伊余想像未得往，一讀妙語清而腴。遙知坐穩肉生髀，滿壁但掛歸來圖。功名富貴會相迫，恐此骨相山林無。平泉綠野看他日，莫忘築室愚溪愚。
觀秋江捕魚圖 汪藻
霜飈落木瀟湘秋，黄蘆颯颯秋江頭。漁翁短棹搖輕舟，夕陽斜照寒波流。篷蓑箬笠興夷猶，得魚沽酒更勸酬。生涯一葉水上浮，市朝利病不相謀。青山綠水得魚游，此樂未必饒公侯。畫圖忽見清兩眸，恍疑身在滄浪洲。年來萍梗歎滯留，擬欲與子爲朋儔。
何子應少卿作金華書院要老夫賦詩因成長句一首 汪藻
詞林根柢須人品，四海聲名誰藉甚。金華真是第一流，好泛扁舟著宫錦。向來奮舌動天意，不怕惠文霜凜凜。忽然飄落九疑山，坐對秋風行兩稔。手栽巖桂友羣石，收拾清香供燕寢。笑隨蠻俗且南冠，忍說鄉關猶左袵。人間何事非戲劇，鶴有乘軒蛙給廩。功名入手談笑間，誰謂收之如拾瀋。況君風骨未渠艾，意氣文章天所稟。我今頭白奚所爲，柏樹誰知問從諗。雖云百里間何闊，同在邯鄲一羈枕。遙知袖手正書空，讀罷離騷還痛飲。
蜂兒行 汪藻
蜜蜂以蜜爲生涯，爲人採蜜安于花。霜蜂嘗恐奇禍作，深崖大壑懸其家。生兒孚乳自毫末，幼成玉蛹肩相差。分房戢戢蓮綻子，擁戶娟娟蘭茁芽。驚猜肯使樵牧近，千尾負毒爭防遮。那知長安貴公子，酒酣咀爾不搖牙。登盤未辨翅與股，百金購買囊紅紗。琴魚漫傳仙物美，桂蠧空取蠻方賒。吾聞厚味古所戒，暴及胎卵寧非奢。合圍火攻無脱者，舉族孥戮奚罪耶。厥包作貢自誰始，從今可弔不可誇。
阻風雨辟邪渡寄王仲成 汪藻
渡頭急雨鳴森木，木杪顛風飛大屋。没腰寒水稻生芽，滿眼青泥車折軸。山行值雨舟值風，窮愁日日煩天公。不如歸卧澗壑底，世事一掃春花空。别君兩年重此别，喜君胸次渾冰雪。擬將身作賈胡留，無奈事如空鳥滅。挽我不回君怒嗔，交情把玩轉清新。相隨百里還相見，只有西山似故人。
贈丹青僧了本 汪藻
虎頭不復傅金粟，魏武之孫聊可續。如何三昧畫中王，解使天機照人目。含毫不動先有情，萬態了了隨經營。偶然得意灑春色，日輔月角須臾成。精神還仗精神覓，筆下區區徒刻畫。故知巧匠盤礴時，萬里丹青減容色。君不見齊梁大士天所開，幼僧不許僧繇猜。師今幸有印泥手，貌取當年黄面來。
題楚東吳文學湖隱閣 汪藻
君不見三峽灩澦瞿塘堆，盤渦日夜轟春雷。又不見洞庭周遭六百里，日月出入其灣隈。人間偉觀有如此，欲往莫到空低回。如何湖光几席上，萬頃鏡凈無纖埃。桃花雨餘春漲急，盎盎正作蒲萄醅。菰蒲遠映水一碧，五月菱熟芙蕖開。冰輪宵向座隅湧，四座林影參差來。天寒潮落洲渚出，健步更宜尋野梅。吳郎一生短檠下，裹以章服羞自媒。家山故有丘壑在，松竹多是兒時栽。中年有得雲水趣，深入鷗鳥無驚猜。坐令浮念掃除盡，方寸淡泊寒如灰。浩歌時從鼓枻去，高卧不怕當關催。鑑湖賀老即君是，定與謫仙長舉杯。
次韻蘇養直寄黄元功 汪藻
男兒當騎生馬駒，不但詞賦凌三都。願從北地傅介子，西吞青海東元菟。一行作吏不稱意，人間險過宫亭湖。黄郎里中同隊魚，十年太學隨諸儒。春風不作霄漢夢，秋雨漫肥瓜芋區。一身長寄白鷗境，千字快掃青松腴。風埃空憶大梁别，尺書不到雲泉居。似聞騏驥尚伏櫪，饑鷹未飽誰能呼。清江上有仙人廬，何時十幅西風蒲。與君杖屨日來往，濁醪可解饑寒劬。
次韻劉立道二首  其一 汪藻
劉郎有酒君當傾，安用新詩鳴不平。黄粱未歎轉頭熟，朱絃卻喜知音明。古來去國例憔悴，伊余尚得佳山水。謝公行處欲千年，擬傍蒼崖尋屐齒。揚帆今向古長干，渡口遙知儂戲官。此行相伴只明月，到時破璧應團欒。羮蓴飯稻江南俗，剩鱠銀絲炊白玉。人間墮甑萬事休，卧看雙溪千頃綠。
次韻劉立道二首  其二 汪藻
雲花忽作挼雲傾，臘梅便欲迎嘉平。青燈已照浪頭宿，夜長更苦風連明。榆黄柳綠已衰悴，空餘疏星漾寒水。想君懷抱亦凄然，況我飄零誰復齒。不須聞此涕闌干，人今得歸仍得官。未應百鍊遽磨滅，他年尚識霜鐘欒。心知薄領令人俗，賴有烟波雙屬玉。長沙縱使賈生歸，只恐樽前凋鬢綠。
次韻過顧子美話舊因遊惠山 汪藻
放船出郭溪渾渾，乘潮夜到吾家門。潮頭細卷落花雨，濕櫓不驚春夢魂。君家難忘復易識，依然井徑當丘樊。向來惡子下闚處，繞屋但見清陰繁。飄零懷抱少傾倒，一見故人如故園。嗟予何因得之子，舊事請自鍾陵論。鍾陵當日盛遊集，往往前輩風流存。嘯歌雖容阮籍逸，人物不數王融諼。我時三十君始壯，矯矯兩鶴俱乘軒。大兒洪徐小兒向，此外餘子何勞吞。龍沙買酒醉秋月，倒牀但聽長江奔。秖今相去能幾日，世事反復那勝言。一官得謫大如屋，五年乞米供朝昏。頗疑造物乃知我，欲使晚節窮彌敦。君看靜躁不同者，王孫顧肯還爲猿。飲酣起步青松根，共瞻佛宇諸峰尊。席邊正喜泉潄壑，風外已復烏啼村。箇中好著我輩人，寄與石上留窪樽。
以詩酬答贈小姪 汪藻
老奴攜簡來林泉，蒼然白髪垂枯顛。自甘老矣填溝壑，那識人間有地仙。小牋微意我所喜，扁舟便可來山前。輕帆破浪有清思，況是暑月開紅蓮。塵緣萬事不足理，且欲一見增欣然。
石舟歎 汪藻
匆匆負鍤鵝鶩喧，閃閃蹴車雷電翻。一城騷動急星火，官渠底用農時穿。海神有意驅巨石，風伯不肯停陰雲。坐令榷水甚于酒，盜者以乏軍興論。峨峨之山載大艑，所過郡邑千官奔。繡衣持斧坐堤上，百瀆倒盡生龜文。民間四月種不入，敢惜數斗春泥渾。君王神聖古無有，談笑坐可回乾坤。何妨謦欬九天上，叱散黄帽還嵌根。嗟哉食肉胡不告，勿謂石也安能言。
次韻賈仲遠還浮溪猥藁之什 汪藻
我家浮溪溪水頭，一褐一裘聊玩世。誰教去踏曉鼓朝，也學兒童攻偶儷。憶身曾是掖垣客，歲晚猶期樂天似。兩年漂泊萬里餘，老矣始于魚得計。欣逢賈傅古湘口，城郭雖非人物是。連臺拗倒時一醉，醉後還爲五禽戲。慇懃爲我出新詩，金石因聲泉湧思。年來處處飽葵莧，染鼎忽驚嘗異味。荷花開已三四紅，有酒無過行樂耳。與公同嚼三百杯，莫負便便五經笥。
即事 汪藻
前瞻西嶺懸日光，回望東崖森兩行。天公作事銷底力，投壺一笑千家涼。初乘青駛度平野，稻花風露隨人香。忽驚強弩過林杪，羣山發盡烟復藏。宫廚蔗漿若可挹，炎官火傘那復張。夜寒更踏松桂影，馬頭新月明于霜。
次韻董禹川餉墨 汪藻
徂徠老松蔽百牛，輸膏敗乳來中州。何人夜半擣寒碧，用心獨與神明儔。範成秋天翔紫鳯，裁作古虛懸蒼球。匹夫被褐知者少，江都老相千金收。養之懷袖作歎息，平生長物胡爲留。分張好事亦及我，摩挲未語心先謀。明光起草正須子，一揮坐遣千人休。嗟予老矣安用此，誰能細字書蠅頭。
汴中書事三首  其一 汪藻
永日鈎簾坐，乘流頗自怡。手邀飛絮住，目送遠花移。官牒吾何有，郵籖汝漫知。關心淹速事，無復少年時。
汴中書事三首  其二 汪藻
既雨堤仍注，無風浪更揚。麥登孤市沸，榆老半川涼。擊汰吳儂勇，傳掫楚戍荒。秖應今夜月，兒女話他鄉。
汴中書事三首  其三 汪藻
曉日輕橈動，波光滿座隅。岸遙雙燕去，天齊百禽呼。衰白看明鏡，飄零倒濁壺。長年作羈旅，三徑有人無。
題余氏幽光亭二首  其一 汪藻
縹緲風烟上，誰栽柏滿庭。諸郎渾玉雪，前哲想丹青。舉國思人鑑，重泉揜德星。空餘千載事，寒露泣秋螢。
題余氏幽光亭二首  其二 汪藻
自奪幽人去，江山勝氣無。秖今埋宿草，誰復奠生芻。滿世儒冠寵，他年史筆誅。未應丘壑底，遺恨失金朱。
常山道中聞諸將屢捷 汪藻
一雨四十日，羲和安在哉。路憂石頭滑，雲怕天心開。隔水喚舟渡，逢人騎馬來。聞言江北好，一笑爲傳杯。
己酉亂後寄常州使君姪四首  其一 汪藻
汾水游仍遠，瑤池宴未歸。航遷羣廟主，矢及近臣衣。胡馬窺天塹，邊烽斷日畿。百年淮海地，回首復成非。
己酉亂後寄常州使君姪四首  其二 汪藻
草草官軍渡，悠悠敵騎旋。方嘗勾踐膽，已補女媧天。諸將爭陰拱，蒼生忍倒懸。乾坤滿羣盜，何日是歸年。
己酉亂後寄常州使君姪四首  其三 汪藻
身老今何向，兵拏未肯休。經旬甘半菽，盡室委扁舟。台拆星猶熭，農饑麥未秋。日邊無一使，兒女詎知愁。
己酉亂後寄常州使君姪四首  其四 汪藻
春到花仍笑，時危笛自哀。平城隆準去，瓜步佛貍來。地下皆冤肉，人間半刦灰。只今衰淚眼，那得向君開。
次韻桂林經略李尚書投贈之句三首  其一 汪藻
方隅謀帥重，帝豈賈生疏。絕域須高枕，中朝輟引裾。邊城雄鼓角，幕府省文書。暫作驂鸞去，羣公歎不如。
次韻桂林經略李尚書投贈之句三首  其二 汪藻
東越更新組，南陽别舊廬。中原猶鐵馬，遠使只銅魚。荒俗宜深問，遺蠻勿重鋤。歸來正黄閣，將略自公餘。
次韻桂林經略李尚書投贈之句三首  其三 汪藻
聞道中興帥，今除第一流。犬牙聊制敵，猿臂即封侯。把酒逢元亮，哦詩得子猷。何妨留此傑，相與復神州。
次韻蔡少張遣興四首  其一 汪藻
南紀安耕鑿，平時不受兵。邊陲忘宇覆，江漢忽塵生。潮卷妖星落，春歸玉帳明。將軍談笑事，一笴定聊城。
次韻蔡少張遣興四首  其二 汪藻
聞道官軍入，吳儂盡倒戈。指揮移地軸，湔洗用天河。尚作蒼頭起，當如赤子何。汝曹宜面縛，環壘即恩波。
次韻蔡少張遣興四首  其三 汪藻
欲弔沈冤處，春江只自深。鋤耰元聚守，塢壁要先侵。吉語行看報，窮愁有底禁。簷花應好在，準擬報同襟。
次韻蔡少張遣興四首  其四 汪藻
坐奪江山險，都忘带與襟。不應囚膽落，亦費廟謀深。賸作懷歸雅，行參解慍琴。君王憐赤子，意豈在南金。
次韻鄭固道侍郎見寄長句二首  其一 汪藻
一作班荆别，秋風幾度涼。論文隔尊俎，得句夢池塘。歲晚思傾蓋，情親比陟岡。若爲生羽翼，千里到君旁。
次韻鄭固道侍郎見寄長句二首  其二 汪藻
憶昨遭戎馬，同浮十里江。括囊聊遯世，懷寶豈迷邦。眼底雲空過，眉間雪未厖。不因參嚼蠟，那得寸心降。
舟行遣興五首  其一 汪藻
擁衲無餘事，時聞起柁聲。水烟猶作暝，霜鵲已嬉晴。淼淼人歸路，悠悠歲晚情。秖應江海外，隨處著餘生。
舟行遣興五首  其二 汪藻
滔滔千里浪，秖解送人忙。看即成衰鬢，能堪幾斷腸。繫船冰樹動，炊黍水雲香。驚怪陶彭澤，功名晚更忘。
舟行遣興五首  其三 汪藻
高城吹角罷，别浦載燈歸。歲晚客猶去，水寒潮亦稀。一身將影屢，萬事轉頭非。莫倚危檣望，清霜易滿衣。
舟行遣興五首  其四 汪藻
霜斂初晴夜，江愁獨望人。蕭條全浦暝，錯落數星陳。老覺癯儒冗，窮遭醉尉嗔。梅花行滿眼，莫作後園春。
舟行遣興五首  其五 汪藻
渺渺竟何向，滔滔難與論。鴈書鳴笛野，雪縞過帆村。夜寂人誰語，江流月自存。莫令漂泊夢，千里到脩門。
過臨平二首  其一 汪藻
一别九霄路，風烟長滿衣。已成身老大，無復世輕肥。天闊鳥雙下，山寒人獨歸。曉來何似雨，春水半巖扉。
過臨平二首  其二 汪藻
睡起涼生岸，鉤簾坐小窗。麥風能起柁，梅雨不鳴江。往事心長折，歸塗影自雙。依然蒲柳地，人老故先降。
天長道中三首  其一 汪藻
山行逢淺夏，濃綠屢低巾。地冷猶衣裌，村香已食新。菰蒲渾欲老，魚鳥自相親。倚杖看孤月，悠悠何處人。
天長道中三首  其二 汪藻
十年遊歷地，客子故難忘。下馬尋遺老，開門對夕陽。一鳩鳴晻翳，數犢卧蒼茫。更欲東南望，疏星近鳥行。
天長道中三首  其三 汪藻
節物兼暄暑，川原半雨晴。雉場時一雊，鼃畝忽齊鳴。斗粟違高枕，囊衣度古城。讀書成底事，投老失春耕。
水晶數珠詩 汪藻
猶带他山潤，來依宴坐深。誰云秋露滴，能節海潮音。積數塵難盡，微穿蟻可尋。但隨君語默，用舍我何心。
食蝦 汪藻
久憶南烹好，今朝放筯空。短箱傾碎碧，纖指剝輕紅。腰折宜賖死，鬚長不療窮。吳兒方獻納，應與䱥魚同。
山奥寺 汪藻
已怯驚潮渡，還憂複嶺登。逢人多問數，投宿只尋僧。野飯農夫怪，山行稚子能。朝來那得爾，前路好飛騰。
悼往二首  其一 汪藻
宿草縱橫綠，春歸有底忙。百年知有盡，萬感要難忘。欲語如他日，猶疑在我旁。人生今至此，不擬惜流光。
悼往二首  其二 汪藻
意懶還須步，愁多不更嗔。蕭蕭寒著樹，咄咄老侵人。未滿窮愁願，先分夢幻身。東風吹節換，送我淚痕新。
起居方舍人挽詩二首  其一 汪藻
漢殿臚傳處，回頭四十春。共嗟香案吏，歸作釣臺人。意氣林泉老，名聲日月新。賈生方擬召，鵩鳥在承塵。
起居方舍人挽詩二首  其二 汪藻
經術羣公上，人材二紀間。屢持邊使節，竟老近臣班。賜第叨同擢，趨朝憶共還。白頭無力送，能隔幾青山。
河中使君莫少卿挽詩二首  其一 汪藻
表表今詞伯，邕邕古德人。翺翔初畫省，邂逅老朱輪。閲世深涇渭，傳家得鳯麟。懸知他日大，時望屬平津。
河中使君莫少卿挽詩二首  其二 汪藻
藉甚河中守，宜簪近侍冠。九霄卿月墮，四海德星寒。桂籍新枝大，蘭陂舊馥殘。空餘蓴鯽奠，鄉淚滿江干。
挽毛奉議詩二首  其一 汪藻
不信儒冠誤，長年自濯薰。鄉評推秀孝，墨客誦詩文。仕早收朝蹟，材終壅上聞。晚全冰壑趣，造物似知君。
挽毛奉議詩二首  其二 汪藻
玉立簪纓底，平生恥自媒。次山初漫仕，元亮即歸來。竟老金閨籍，虛纒蕙帳哀。盛名知不朽，妙語寫瓊瑰。
致政魯奉議挽詩二首  其一 汪藻
澤國今耆舊，于君見典刑。居鄉乘款段，生子得寧馨。綵服供春酌，銀章慰暮齡。誰知雲霧裏，忽失少微星。
致政魯奉議挽詩二首  其二 汪藻
詔綍從君賜，經龕與佛同。早霑三釡祿，幾作百年翁。閲世松成蓋，傳家桂滿叢。素車千兩送，榮絕九原中。
魯國太夫人楊氏挽詩三首  其一 汪藻
有子升台衮，承顔況日長。魚軒開大國，鶴髪老高堂。忽報栽萱隕，空餘扇枕涼。他年黄閣地，誰舉伯仁觴。
魯國太夫人楊氏挽詩三首  其二 汪藻
白雲終日望，方喜見庭闈。鼎食三牲養，貂冠五綵衣。回班儀未舉，反哭事俄非。寂寞苕溪路，安輿去不歸。
魯國太夫人楊氏挽詩三首  其三 汪藻
承顔雖一子，扶膝有諸孫。壽祉膺難老，哀榮動至尊。秖今懷顧復，猶想對平反。天與牛眠地，何須返故園。
隆祐太后挽詞二首  其一 汪藻
慶源由魏國，奉祀及宣仁。盛德儀中壼，私恩絕外親。長秋期不老，厚夜忽無晨。來歲柔桑綠，誰臨繭館春。
隆祐太后挽詞二首  其二 汪藻
朔漠遐征後，南州俶擾時。人心憂社稷，天意屬簾帷。擁佑千齡主，圖回萬世基。中興能事畢，倐與帝鄉期。
湖州長興縣大雄寺陳霸先故宅天嘉中所植檜柯葉蒼然其中空洞皮脈僅存而已 汪藻
曾經浩劫故依然，老壽方知木有仙。直幹凌空裁百尺，虚心閲世已千年。深蟠澤國興王地，獨傲天公造物權。玉樹庭花非不好，秖今誰占舊山川。
韋氏獨樂園 汪藻
渺然於世不磷緇，手自栽花作四時。坐客聽蛙聊復爾，呼卿聞鴈汝爲誰。眼中泉石論溪買，行處壺觴逐境移。早晚拈書來就讀，别開三徑與君期。
宿東山寺有謝公井存焉 汪藻
謝公當日此徜徉，千載空餘一徑荒。林壑久應無小草，石泉今即是甘棠。江山似恨功名誤，花竹猶含笑語香。投老西州知不反，可堪垂涕笛筝傍。
次韻李元亮 汪藻
水宿山行十日歸，李侯應恨尺書遲。遙知雨别風流後，直到秋高木落時。負郭生涯千畝竹，長年心事四愁詩。與君家世如兄弟，歲晚同爲丘壑期。
次汪相韻 汪藻
幾年東閣歎差池，忽見溪山照紫微。千里讙傳旌節至，一城爭看錦衣歸。敢言刺史分符寵，幸遇諸生鼓瑟希。早晚九重宣詔急，紫陽山下驛塵飛。
次韻張樂潛 汪藻
從渠兒輩錯書麞，自寫新詩細作行。門外滿生書带草，林間知有德星堂。流匙已厭青精滑，蘸甲須嘗白堕香。秖恐笑談須此老，又教天下起馮唐。
次韻蔡天任二首  其一 汪藻
遠屏郊園誰復過，支筇立到暮鐘時。苦無啼鳥坐春去，時見好山緣竹低。行逢鄰僧語一則，絕勝飲客呼三遲。人間萬事不關我，以殻自遮如凍龜。
次韻蔡天任二首  其二 汪藻
一雨真成解人意，翻盆注野卻晴時。五更城上鳥烏樂，十日街頭櫻笋低。江聲即隨潮信急，雲氣欲度山椒遲。吾徒飽飯眼中見，鍊息不應長學龜。
次韻董禹川二首  其一 汪藻
江山怪我數能來，政坐刀斤赦不才。生理喜于魚得計，交情羞似鴆爲媒。烟塵回首烽三月，花柳關情酒一杯。日夜故園歸夢好，憶衝細雨斸蒿萊。
次韻董禹川二首  其二 汪藻
涉世真成百罅舟，漫教俗子相壺丘。投林老去三椽在，墮甑年來萬事休。只欲攜兒耕甫里，誰能著酒換涼州。絕憐揚子津頭雨，管斷江南庾信愁。
次韻洪駒父集東山 汪藻
文書到眼只眵昏，出郭尋山聊解紛。驅馬去迎三丈日，與僧同卧一窗雲。竹間揮麈風相及，松下烹茶手自分。回首微官堪底用，他年泉石是知聞。
晚發吳城山 汪藻
風埽陽侯雪陣平，雨催摩詰畫圖成。氣吞浦漵重林盡，秋著江湖去鳥明。厚祿故人無一字，長年三老伴餘生。會須滿意開懷抱，到眼廬山不世情。
題何子應竹君軒 汪藻
苔連深竹楚江干，分與幽人宴坐看。映得圖書終日翠，凄成風雨未秋寒。渭川昔漫誇千畝，錦里今須種數竿。移取辟疆園畔去，免教童子報平安。
次韻向君受感秋二首  其一 汪藻
且欲相隨苜蓿盤，不須多問沐猴冠。菊花有意浮杯酒，桐葉無聲下井欄。千里江山漁笛晚，十年燈火客氈寒。男兒幾許功名事，華髪催人不少寛。
次韻向君受感秋二首  其二 汪藻
向侯拄笏意千里，肯爲俗彈頭上冠。何時盛之青瑣闥，妙語付以烏絲欄。日邊人去鴈行斷，江上秋高楓葉寒。向來叔度儻公是，一見使我窮愁寛。
次韻熊使君登樓感秋之作 汪藻
隨儂何物四經秋，只有江南萬斛愁。客枕蛩親聞最早，郷書鴈少到無由。菊叢今歲還經眼，茅把何時得蓋頭。工部也應兒女隔，羨他相近水中鷗。
小築成漫書 汪藻
旅營茅屋破蒼苔，隔水花多不用栽。開卷古今千萬事，杜門清濁兩三杯。故人昔尚風相及，客子今并雨不來。已辦此身如木石，沙禽那得更驚猜。
用友人韻寄平江蔣侍郎 汪藻
詞源衮衮患材多，筆力駸駸跨永和。屢閲州符猶剖竹，盍歸禁槖舊持荷。聲華大似城南杜，勲業看如相國何。自笑萍蹤久爲客，那能綺麗盡餘波。
書寧川驛壁 汪藻
過眼空花一晌休，坐狂猶得佐名州。雖遭瀧吏嗤韓子，却喜溪神識柳侯。盡日野田行䆉稏，有時雲嶠聽鉤輈。會將新濯滄浪足，踏遍千巖萬壑秋。
余去年寄前詩今再過其地而彦征已卒用前韻書驛壁 汪藻
年少豈知身世浮，心期同老故山秋。誰教玉樹埋黄壤，不許鴒原到白頭。鼎鼎百年皆夢幻，悠悠萬事判窮愁。當時鴻鴈書來處，今日飄然成獨游。
惱張子充 汪藻
他州異縣復芳時，彊起尋梅把一枝。濁酒縱能于道近，蒼髯終不與春宜。逢人欲作娵隅語，去國長爲僂句欺。斟酒旅情誰會得，徑須京兆出蛾眉。
横山堂二首  其一 汪藻
早冠清朝玉筍班，忽乘歸興拂衣閑。聊將詩酒關心地，盡占江湖在眼山。人坐數州空翠下，月行萬頃水雲間。當時范蠡曾知此，那得扁舟去不還。
横山堂二首  其二 汪藻
分明圓嶠與方壺，萬壑千巖入坐隅。臨賦競傳今日句，卧遊安用昔人圖。丹青霜葉秋明滅，水墨烟林暮有無。記取滄浪漁笛曲，他年要捋使君鬚。
靈惠公廟 汪藻
臺殿崇崇冠冢顛，行人跪起白雲邊。山河霸業三千里，歌舞靈衣五百年。鐵馬威神通異域，衮龍書命降中天。偃王遺種班班在，好乞韓碑記邈緜。
醉别劉季高侍郎 汪藻
疇昔追隨翰墨場，功名今日愧劉郎。英姿合上凌烟閣，巧譖曾遭偃月堂。雙槳又乘清夜去，一尊聊發少年狂。歸來卻共燈花語，騎省看成滿鏡霜。
移守臨川曾吉甫以詩見寄次韻答之時吉甫除閩漕未行 汪藻
朝來剝啄叩門誰，昨夜燈花已報知。腰下方懸新守印，眼中已見故人詩。十年且喜朋簪合，千里休言官牒隨。問我抽書何日竟，病來編簡網蛛絲。
送杜文仲微赴山陽倅 汪藻
城外長淮綠渺瀰，此行聊復鴈門踦。邊烽已息何妨醉，民訟全稀尚可詩。昭代聲名方此振，中年離别未須悲。溧陽老尉還天幸，政自扳援得退之。
奉送張彦良司理 汪藻
病來誰復顧湘纍，君獨無忘宿昔時。人物喜逢三語掾，風騷遠過四愁詩。尊前破涕方成笑，人事多乖又語離。莫道天涯無鴈到，好風寧不寄相思。
重送惟皓 汪藻
那知重到舊溪邊，兩月青燈聽雨眠。閑引瘦筇行落葉，復尋清磬度疏烟。宦遊南北夢千里，人世短長癡百年。安得隨君飛鳥去，盤陀相對共安禪。
喜汪發之見訪并簡婺源江明府 汪藻
怪底青燈綴玉蟲，忽傳車馬到溪東。鳥聲應爲故人好，梨雪欲將春事空。老去淵明三逕在，病來彌勒一龕同。總持相見問生死，爲報百憂如夢中。
約教授遊東林寺 汪藻
擾擾塵勞懶曳裾，此生終待老匡廬。兩山分破吟難盡，一水飛來畫不如。紅杏成壇今彷彿，白蓮結社漫躊躇。泮宫夫子能敦約，共採新聞廣舊書。
熊使君次韻見屬次韻答之 汪藻
蠻縣三年喜及瓜，歸歟春思自無涯。朝陽巖上無殘雪，慶朔堂前已亂花。歸到兒曹應借問，爲言顛髪未全華。仲宣正得依投處，萬里心安即是家。
寄呈壽基致政左司二首  其一 汪藻
年來何事憶蓴鱸，家近秋風萬頃湖。五馬曾同當日渡，二疏今見古人圖。山靈尚勒移文否，田父時遭泥飲無。餘論不妨傳四海，君家世世有潛夫。
寄呈壽基致政左司二首  其二 汪藻
拂衣歸憩舊烟蘿，鐘鼎山林竟孰多。眼看空花皆是幻，心同古井肯重波。清談三尺竹如意，宴坐一枝松養和。我亦行抛簪笏去，從君春日曬漁蓑。
戲孫仲益暮春自尚書郎予告迎婦淛東留毗陵久之 汪藻
尊酒相逢禊飲初，花飛柳暗忽春餘。不嗔太史牛馬走，許醉郎官櫻笋廚。幸有雪兒歌妙句，何妨雲液載行車。只愁人誤刀頭約，新月娟娟已鏡如。
次韻張閎道西池小集 汪藻
眼中烟水復雲林，地勝身閑得細尋。沙暖鳧鷗渾得意，日長桃李自成陰。風光欲盡今餘幾，杯酒相逢莫厭深。報答春江無好語，浪陪諸彦恣窺臨。
次韻吳子書天寧夜集 汪藻
萬卷長年坐一窗，肯論丘壑與巖廊。江頭同過楝花節，夜半劇談獅子牀。異世風流相延祖，他年言語傅君房。菰蒲渺渺但烟雨，何意眼中逢此郎。
同辯良至薦福塔頭 汪藻
曉尋幽處一牛鳴，空霧依迷失化城。茗椀薰爐重問訊，竹溪松塢共經行。雲昏洲渚雨還作，風入菰蒲潮欲生。此地相逢復相别，江天病眼向誰明。
翁養源因先冢瑞松作亭求詩 汪藻
樛枝偃蓋蔚相扶，絕勝分封五大夫。天遣歲寒雙幹合，人言江左百城無。聞孫爲表祠叢勝，好事爭傳宰樹圖。肯學并柯桃與李，四時佳色照黄壚。
過寧國小嶺 汪藻
步歷崔嵬數百尋，垂堂漫許戒千金。年來世事總如夢，老去兒曹長掛心。聽雨不眠那夜永，行山未遍忽秋深。天寒更度宛陵水，霜月欲生風滿林。
東安許明府同里之親任滿回家求詩爲别即席賦此兼簡熊使君 汪藻
三載相依葛與瓜，一尊爲别忽天涯。君先歸路經回鴈，我正幽棲似浣花。好去乘時追俊彦，莫嗔無力薦才華。城中若見漁樵客，須問浮溪老圃家。
汴中偶題 汪藻
蜻蜓斜日立簾鉤，燕子新晴語柁樓。熠熠晚花隨意得，茫茫春水此生浮。無官可緩三人带，有子能勝十具牛。老大拂衣歸去好，蓴鱸何必待清秋。
過金陵 汪藻
六代興亡迹愈陳，迹陳誰遣意如新。古今更欲悲何事，天地長留景似人。雲壓山低惟妬晚，霧蟠江闊更含春。固知到此無窮感，豈獨區區我一身。
傅沖益久不得書 汪藻
經年坐久一蒲團，幽鳥時呼到曲欄。山色總兼溪色好，松聲長學雨聲寒。那將俗物關心事，只擬晴窗想鼻端。已作生涯蠶事老，故人誰肯報平安。
次韻孫國器喜予鈔書精密 汪藻
天教江海著潛郎，擬作他年柱下藏。未辦壁書摹古漆，聊將閣本寫官黄。苦心便擬耽成癖，病眼猶堪細作行。秖恐雌霓成誤讀，更須頻訪沈東陽。
還吳禹功徐帖 汪藻
誰專小學國朝初，籍籍甘泉數二徐。輩行雖居騎曹後，典刑全是嶧山餘。柳家莫笑薑芽手，鄭老方耽柿葉書。待得門前溪水黑，憑看合作定何如。
朱新仲自韶州寄靈壽杖并詩次韻答之 汪藻
苔漬嵐侵幾百秋，詩仙寄我海南州。攜來應自滇池國，得處還因博望侯。吹燭會尋延閣老，掛錢肯學飲家流。杖兮莫便爲龍去，扶取衰翁老故丘。
題四望亭 汪藻
累棟層軒縹緲間，碧虚相照水精寒。縱横盡得江山勝，俯仰方知宇宙寛。千里風烟環廣座，四時星斗轉危欄。何須更畫東平障，十萬人家表裏看。
簡蔡天任 汪藻
寂寂閑庭少客過，翛然丈室一維摩。腦脂遮眼空豪在，藥裹關心奈老何。雨後書連修竹翠，夜深牀繞候蟲歌。東鄰似最知人意，合有新詩到薜蘿。
熊使君次韻 汪藻
萬石亭西半是苔，舊時官柳著行栽。使君爲築溪邊屋，野老同傾月下杯。好在一廛從此記，休論三徑有誰來。會須便作漁梁去，莫遣鸕鷀忽見猜。
和家叔春日 汪藻
曉看春水滿方塘，靜掩柴扉白日長。花意風光空爛漫，客愁山色對蒼茫。揚州歌吹今何在，陶令田園亦就荒。試問南來米貴賤，欲隨春浪過瀟湘。
挽留二兄 汪藻
聞挈囊衣指故林，上堂長跪涕沾襟。肯將斷鴈相望影，來慰驚波未定心。客路山川方積雪，吾廬桃李久成陰。歸鞍底用匆匆發，更促杯盤語夜深。
嘲人買妾而病二首  其一 汪藻
但知瓊樹鬭清新，不道三彭捷有神。處仲未聞開閣事，維摩空對問禪人。封侯燕頷何妨瘦，伐性蛾眉卻怕顰。從此空花掃除盡，定須嚼蠟向横陳。
嘲人買妾而病二首  其二 汪藻
何須天氣水邊新，便好尊前賦洛神。定自中年多作惡，非關尤物解移人。莫愁阿鶩煩君嫁，且學西施爲我顰。爭似農家無一事，從來婚嫁只朱陳。
德劭親迎而歸乃有打包辟穀之興以詩見貽戲用其韻 汪藻
解事無人似樂天，玉簪舊語世相傳。打包就使從前話，彈指安能斷後緣。寂寂空房惟法喜，茫茫何處問臞仙。冬之夜永宜長慮，百計真從若箇邊。
詠菊 汪藻
依倚西風不自持，葳蕤羽葆雜金規。繁開不負朝陽色，獨步非關昊帝私。把酒可能追靖節，掇苗終欲慕天隨。春紅過盡聊經眼，賴有芬菲慰所思。
題止戈堂二首  其一 汪藻
此老胸中百萬軍，暫勞試手犬羊羣。山頭不復望廷尉，柱後何須用惠文。解带爲城聊戲劇，賣刀買犢便耕耘。三山勝處開華屋，千載人傳舊使君。
題止戈堂二首  其二 汪藻
千里閩山驛騎飛，天書趣解海邊圍。異軍方逐蒼頭起，元帥徐將白羽揮。翻就鐃歌春舉酒，收還烽火夜開扉。向來萬事關兵氣，却作風光坐上歸。
郊丘書事 汪藻
琅輿深出未央門，十里圜壇氣象尊。珪璧三千周典備，貔貅百萬漢兵屯。青城浮靄連霜動，黄道微風带日温。不用靈光符聖武，從來精祲答乾坤。
題至樂堂 汪藻
倚空危榭壓城樓，千里風烟攝寸眸。二華忽從天外落，三河直入坐中流。何人解得爲邦樂，有客難甘去國愁。投老復來江漢外，此生歸計日悠悠。
題僧罄宜枝巢 汪藻
平生到處覓三椽，白首歸來古刹顛。飛錫幾逢花雨地，住山今得鳥窠禪。九霄鵬翼心雖在，萬壑松風夢自圓。莫笑維摩方丈室，會看游戲著人天。
禪月羅漢 汪藻
扃鎖收傳古聖師，飛揚不類虎頭癡。槎枒老木垂雲蔓，傴僂胡僧拖雪眉。丹墨已隨嵐靄盡，精神猶作電光馳。秖應夢乞歸巖寺，要使邦人習氣移。
送僧還山 汪藻
傳得清凉祖佛衣，來新震澤舊禪扉。幾年香木成林種，一日孤雲带雨歸。别路片帆方蕩漾，名山八部已光輝。夜窗時得伽陀句，會寄江城秋鴈飛。
送廷藻兼呈楚州通守杜丈 汪藻
相從常恨十年遲，握手匆匆每自疑。風艇烟帆還此日，隙烟籬井定何時。試看子學猶難售，須信吾窮未易醫。千里同風杜夫子，可能時寄彈丸詩。
過梅田追傷胡公立寄其姪仲平 汪藻
繫船還共竹林居，憶昨盃行手挽蔬。滿眼誰同春夢事，經年不枉故人書。木奴封戶千頭橘，雪片傾箱二寸魚。信美湖湘異吾土，且尋烟艇意何如。
致政王參政挽詩二首  其一 汪藻
直道行藏世所難，拂衣談笑便休官。逢時合上麒麟閣，執法先峨獬豸冠。兩國旌旜交境外，三年帷幄侍朝端。龐眉未向清時老，萬事浮雲忽蓋棺。
致政王參政挽詩二首  其二 汪藻
賜第崇寧一再春，建炎方識老成人。早爲勇退山林士，晚作中興社稷臣。手把青箱傳後裔，日陪黄閣轉洪鈞。鄉關間闊雖千里，松檟相望亦海濱。
挽刑部王侍郎詩二首  其一 汪藻
詔蹕南來首賜環，清名誰不仰高山。獨操廷尉平反柄，徐步文昌侍從班。曾子哀矜情得後，臯陶明允罪疑間。中朝正賴公持議，那得超然便不還。
挽刑部王侍郎詩二首  其二 汪藻
滿朝忠恕更誰知，家有西京小杜書。揚子清貧安甔石，于公陰德大門閭。雖嗟平進鶱騰晚，正值中興選擢初。遺直至今談未已，故知人不數曹蜍。
湖南安撫劉龍圖挽詞二首  其一 汪藻
胸次光風霽月明，論文衮衮九河傾。一辭天上金鑾直，再見湘南竹馬迎。梁相合圖烟閣上，鄭公忽去雪山輕。眼看過棹呱呱泣，誰謂衡州浪得名。
湖南安撫劉龍圖挽詞二首  其二 汪藻
前年旌節駐江湄，始向清揚識紫芝。名繫南陬朱鳥影，官兼東觀白雲司。初驚楚俗招魂些，已見羊公墮淚碑。千古風流鍾嶺嶠，湘人應配曲江祠。
張徽猷挽詩二首  其一 汪藻
家有平津舊學傳，人材嘉祐至和前。運籌慣倚將軍樹，畫諾頻分刺史天。字得鍾王真楷法，心超粲可祖師禪。零陵宴寢公重到，父老追思靜治年。
張徽猷挽詩二首  其二 汪藻
天與精忠伯仲間，功成公獨拂衣閑。專城早應賢侯選，延閣榮聯近侍班。去國久違龍尾道，思鄉長夢鹿頭關。談經盡日摳衣處，學子相逢淚雨潸。
廣川夫人挽詩二首  其一 汪藻
壼範閨風照里閭，來嬪文伯薦牢蔬。眼看再世登詞掖，身得三朝錫命書。忽報孟軻陳後鼎，漫勞潘岳賦閑居。遙知京兆新阡上，千兩爭看會葬車。
廣川夫人挽詩二首  其二 汪藻
秋風一夕霣庭萱，無復春歸壽母門。修墓已將徵在合，渡江猶喜伯仁存。早爲舉案齊眉婦，晚見扶牀坐膝孫。全福了無毫髪恨，始知陰德自平反。
賈太夫人王氏挽詩二首  其一 汪藻
優恩不與外庭同，詔墨親頒出九重。鐘鼎承家能兩大，詩書教子得三從。葭莩密接椒房慶，脂澤頻增石窌封。千里歸來鳴鶴野，湘江正繞墓前松。
賈太夫人王氏挽詩二首  其二 汪藻
憶昨容衣未祔姑，哀深反哺白頭烏。佳城欲見千年日，旅殯先求五父衢。汲汲素冠蒙霧雨，翩翩丹旐歷江湖。竟成窀穸干戈後，此事哀榮世所無。
挽靖安縣君 汪藻
五世傳家德有徽，更嬪蕭史慕靈妃。平生未足魚軒樂，故里空傷羽翣歸。雌劍忽先收夜氣，寸荄猶欲報春暉。自慚不就磨笄志，尚在徒能淚滿衣。
龜山上方 汪藻
度險逢幽處，憑誰寫壯懷。連甍棲絕壁，孤塔表長淮。地本吳楓接，山今禹績皆。潮聲遙入寺，竹影自翻階。木杪朱欄出，城坳雪浪埋。乾坤迷枉渚，霧雨泄陰崖。丹葉經寒在，蒼洲向晚佳。魚龍宵聼唄，猿鳥晝窺齋。月滿蠙珠實，霜清磬石諧。僧盂收柏子，樵徑埽松釵。左宦書無鴈，南烹菜有鮭。風烟欺短髮，雲水信殘骸。竟作何鄉老，虚慚素尚乖。江湖今在眼，歸合辦青鞋。
壽建安郡王 汪藻
氣協高秋爽，祥開寶胄華。從今丹府籍，爲瑞帝王家。桂滿前宵影，桃舒浩劫花。德參龍種後，班次雁行斜。早賜真王策，榮膺上將牙。兔園宏建敞，貂冕異恩加。仙掌高承露，天潢穩泛槎。漢邦傳異慶，周篚拜親嘉。永接宗枝秀，同符玉歷賒。喬松千載壽，他日看肩差。
壽俞少宰 汪藻
閩海羣仙地，商秋少昊辰。盡裒山嶽氣，來作廟堂身。秀拔千尋玉，羣開一角麐。早年提巨筆，平步歷通津。當宁欣前席，同時歎絕塵。鱣堂初簡拔，烏府即騰掀。旋綜天官要，還躋政路親。南臺沙磧合，兩省衮衣新。金鼎功名會，紗籠富貴人。房籌須杜決，蕭畫賴曹遵。畎畝家蒙福，圖書日效珍。百城收唾手，萬事斷垂紳。皎皎胸中鑑，融融筆底春。羣工推靖密，舉世服清真。直宿非箕斗，逢時實渭莘。帝嘉忠力久，朝羨寵光頻。申伯詩方續，桓榮賜已陳。露清龜食息，霜老鶴精神。永世承元首，中天轉大鈞。歲留稱壽斚，旬日看車輪。
上蔡太師生辰二首  其一 汪藻
萬古儲英氣，生賢鎮廟祧。方春回暖律，隨帝下神霄。早歲陪興運，清忠服邇僚。三篇俱命說，兩紀獨承堯。爲國隆堂陛，中天斡斗杓。光華歸使牒，寧謐載民謠。九牧金成鼎，三山石峙橋。元圭來舊錫，神寶獻新雕。堂起房心次，音諧角徵韶。車書人一統，符瑞歲千條。璧海材逾盛，沙場虜不驕。獻琛皆累譯，入彀有垂髫。郭解雙封國，班超五日朝。嘉謀從昔合，奕業更誰昭。眷禮羣臣異，恩光此日饒。授圖開地壯，傍闕築堤遙。供帳移金屋，歌鐘實綺寮。名園藏茂密，華閣聳岧嶢。詔蹕紆臨幸，宸毫紀宴招。弟兄聯衮繡，孫子列蟬貂。印琢金爲彩，魚懸玉在腰。中姻連築沁，外族綴塗椒。帝子傳杯勺，宫牆有鼓簫。果新無獨享，羮美或親調。
上蔡太師生辰二首  其二 汪藻
宇宙將昭泰，風雲必會同。帝師黄閣老，人羨黑頭公。慶節同堯歷，新陽應嶰筩。儀韶來彩鳯，占夢得真熊。壽考天資魯，神靈嶽降嵩。曲儀尊赤舄，歌詠美彤弓。夷險無殊節，誠明信保躬。濟川先衆楫，遵渚集飛鴻。炳炳丹青筆，堂堂社稷忠。斗杓還列宿，廉陛倚層穹。文武俱爲憲，詩書孰比隆。規模三代遠，謀略萬夫雄。字畫諸王品，文章兩漢風。早登青瑣闥，頻入紫微宫。器敏無餘刃，才豪妙吐虹。聲光連日月，氣概俯華戎。天上經綸合，人間制作工。向來凝庶績，誰復簡清衷。絃誦三雍富，舟車四海通。地歸銅柱北，春滿玉關東。養士菁莪盛，論才駿馬空。聖時方密勿，賢業助昭融。螭紐乾符正，龍文帝鼐崇。伊湯咸有德，房杜不言功。禮秩羣臣異，恩波此日豐。宸章頒琬琰，相第列帡幪。東壁文昭爛，西崑氣鬰葱。節旄藏棨戟，茅土啓龜蒙。衮繡卿雲裏，貂蟬瑞靄中。御奩金寶带，神廐玉花驄。蓬島波全闊，天鈞樂未終。禁香紛縹緲，朝佩雜玲瓏。芝草盈田紫，蟠桃照海紅。後彫凝秀髪，難老湛方瞳。冰質期姑射，丹砂喚葛洪。潛機神宇定，睟表德符充。瑞鶴千年羽，靈蓍五色叢。舊傳調鼎客，今識釣璜翁。世世聯台衮，年年拱帝聰。欲知耆算永，元氣等無窮。
哭尚書龍學程公 汪藻
江左推人物，時清得俊髦。肺肝傾耿介，頭角長英豪。鄉郡賓興最，賢關譽望高。萬夫爭射鵠，一舉獨連鼇。經術爭儒館，詞章重省曹。主憂俄旰食，邦禍始秋毫。彊寇來侵逼，敷天徧繹騷。奮身攄憤懣，銜命何腥臊。深入邊亭隧，堅持漢節毛。道途千里隔，忠義寸心牢。歸報龍顔喜，親聞鳯詔襃。功成侔李郭，政合付伊臯。超擢陞青瑣，謀謨拱赭袍。百官瞻矩矱，八座次甄陶。晚歲猶持槖，鄰州暫夢刀。台星方兩兩，逝水忽滔滔。上意長圖舊，朝廷未閔勞。謝安幾一起，秦失卻三號。伊昔身遐謫，公時首屢搔。交情如骨肉，仕路正風濤。里閈期重會，泉臺恨莫逃。終天吁永訣，雨淚滴香醪。
知非齋 汪藻
真是果安在，況今非故吾。箇中惟醉好，莫忘黄公壚。
愛閑齋 汪藻
竿木逢場處，何人肯自還。秖應韓吏部，能道不如閑。
光風橋 汪藻
茂林修竹下，一水獨縈回。時過赤欄去，風從蘋末來。
飯牛庵 汪藻
相從龍具中，耕稼亦吾學。所求一飽同，安用瑩蹄角。
臨賦閣 汪藻
與物相忘久，于何寄此情。秖應逢勝會，不覺句還成。
次韻吳明叟集鶴林五首  其一 汪藻
平生夢往處，始到天南峰。風來荷氣度，日轉松陰重。
次韻吳明叟集鶴林五首  其二 汪藻
林間煮茗罷，谷口蒼烟漫。行看草根露，已作珠璣團。
次韻吳明叟集鶴林五首  其三 汪藻
臨分更攜手，坐聽烟鐘聲。斜陽有底急，不貸四窗明。
次韻吳明叟集鶴林五首  其四 汪藻
支頭澗底石，濯足松下泉。吾生儻有此，無復東西緣。
次韻吳明叟集鶴林五首  其五 汪藻
冥冥近嶺翠，瀏瀏長廊風。他年竹林社，記取山王同。
北窗 汪藻
睡起無一事，怡然盼庭柯。綠陰微缺處，最得南颸多。
題松竹圖 汪藻
清霜搖落後，賴此慰詩翁。借有茱萸沜，風流可得同。
戲題寂庵 汪藻
是心長不起，宴坐一團蒲。安得龍眠手，添成憩寂圖。
題商樂亭 汪藻
趣收霜後實，供我洞庭春。未暇三百顆，作書懷故人。
偶成 汪藻
幽卧一禪榻，無人共白雲。山泉與溪水，偏遣夜深聞。
舟行三首  其一 汪藻
摩詰畫中平遠，庾郎句裏清新。有底江山面目，年來到處相親。
舟行三首  其二 汪藻
水底藻迷淡曉，樹頭葉振凋年。未許梅懸玉乳，先教橘噀冰泉。
舟行三首  其三 汪藻
山水俱含古色，烟雲巧發天藏。乞與詩人醉眼，要令彈壓秋光。
題張資政汝川圖九首 澹巖書堂 汪藻
昔人曾此結精廬，故老猶存井臼餘。今代子房來卜築，要看圮上一編書。
題張資政汝川圖九首 泊湖潭 汪藻
湖潭千尺見脩鱗，倚杖時觀鏡裏身。汝輩只堪箋爾雅，騎鯨那識謫仙人。
題張資政汝川圖九首 蝦蟆石 汪藻
發揮泉石有新圖，西蜀蟆頤得爾無。蹔作釣璜谿上客，谿神何必問賢愚。
題張資政汝川圖九首 多寶院 汪藻
每尋疏磬訪支郎，松竹交陰杖屨傍。絲履㲲巾聊取用，風流不減贊公房。
題張資政汝川圖九首 金石臺 汪藻
花光連接兩臺春，中有眠雲跂石人。莫使鞭笞鸞鳯去，時來重現宰官身。
題張資政汝川圖九首 梅仙潭 汪藻
年年春色報公知，不與天涯驛使期。我是平章風物主，可知東閣見君時。
題張資政汝川圖九首 懷賢庵 汪藻
履綦行處日蒼苔，鞶帨深藏月一開。已辦此身同法喜，不應臨感更難裁。
題張資政汝川圖九首 積翠樓 汪藻
直到孤峰最上頭，下看雙澗玉虹流。世間培塿何須數，且卧元龍百尺樓。
題張資政汝川圖九首 甘陂莊 汪藻
蕭散香山與輞川，功名綠野及平泉。有田種秫供春醉，五柳先生似更賢。
次韻胡德輝乞予鈔書之副六首  其一 汪藻
蠅頭于我已無緣，拈問東家不直錢。乞與中庸胡伯始，免教堆屋篆蝸涎。
次韻胡德輝乞予鈔書之副六首  其二 汪藻
爾來書史鈍如鎚，安用牙籖萬軸爲。遣我牀頭周易去，憑君分取半生癡。
次韻胡德輝乞予鈔書之副六首  其三 汪藻
欲鑽故紙出何緣，大似兒啼業作錢。我已捐書覓三昧，怪君舊著野狐涎。
次韻胡德輝乞予鈔書之副六首  其四 汪藻
長年朱墨明窗下，自笑膏肓不可爲。賣菜區區苦求益，君房他日更應癡。
次韻胡德輝乞予鈔書之副六首  其五 汪藻
五車政自妨人樂，秖合鑱供餉鬼錢。我有靈編端欲見，爲君掃地注龍涎。
次韻胡德輝乞予鈔書之副六首  其六 汪藻
長檠計出羣兒下，兩眼眵昏欲底爲。憑語少年須著便，酒狂端合信書癡。
漫興二首  其一 汪藻
晨起翛然曳杖行，一簾疏雨作秋清。老來歲月能多少，看得栽花結子成。
漫興二首  其二 汪藻
燕子年年入戶飛，向人無是亦無非。來春強健還相見，送汝將雛又一歸。
醉書 汪藻
尊前和雨唱陽關，紅燭熒熒照夜闌。酒醒夢回山月小，水雲無際鴈聲寒。
將至郡城 汪藻
花姑溪上問歸舟，謝守城邊識小樓。兩岸垂垂秋色老，渡頭人更老于秋。
熊使君垂和漫興詩次答四首  其一 汪藻
憑軒時見白雲行，霜入長江萬丈清。逐客今年緣底事，村村簫鼓報秋成。
熊使君垂和漫興詩次答四首  其二 汪藻
新亭雖小亦翬飛，陡覺風烟與昨非。分得使君秋數頃，登山臨水送將歸。
熊使君垂和漫興詩次答四首  其三 汪藻
閉門多睡少經行，隨分匏尊瀉獨清。庭下若生書带草，前身即是鄭康成。
熊使君垂和漫興詩次答四首  其四 汪藻
兒時也羨刺天飛，投老方知絕百非。酬唱恰成劉與白，分司且住莫言歸。
題江南春曉圖 汪藻
忽從林杪見朝暉，濕嶠輕雲半欲飛。何惜扁舟并畫我，要從沙際望春歸。
贈人二首  其一 汪藻
聞將衲子日尋幽，度水穿雲處處游。遙想逃禪時一醉，人間春甕與扶頭。
贈人二首  其二 汪藻
山城重到轉清幽，勝日閑尋舊釣游。定是沙鷗嫌俗駕，背人飛去不回頭。
次零陵太守競秀堂韻四首  其一 汪藻
層巒遠近翠浮空，人道山川似剡中。正要瀟湘含遠色，莫教江上起樵風。
次零陵太守競秀堂韻四首  其二 汪藻
柳子當年亦好奇，衡陽叢桂手親移。何如此地栽桃李，春到千巖萬壑知。
次零陵太守競秀堂韻四首  其三 汪藻
從渠歌舞轉頭空，且索尊前一笑同。欲識使君真樂處，蒲團禪板是家風。
次零陵太守競秀堂韻四首  其四 汪藻
桃花拈出自靈雲，薦得伽陀獨有君。無事時來觀物化，妙高峰頂度朝曛。
次韻周聖舉四首  其一 汪藻
斗酒相逢且緩觴，惜無妙曲惱周郎。願吹江水添杯杓，不管春秋似許長。
次韻周聖舉四首  其二 汪藻
滿眼晴江灩不收，浴鳧飛鷺迥相儔。何須細話興亡亊，今古從來貉一丘。
次韻周聖舉四首  其三 汪藻
棄甲高于熊耳山，大弨挂壁更須彎。從今江北江南柳，莫遣行人取次攀。
次韻周聖舉四首  其四 汪藻
少婦中宵聞馬嘶，曉看黄色上脩眉。男兒一爲功名死，肯向空山愁秭歸。
次韻蔡天任十首  其一 汪藻
江頭山色舊所愛，倒影玉海空嶙峋。爾來處處作媚嫵，似與世爭眉黛新。
次韻蔡天任十首  其二 汪藻
幽人午枕夢清熟，書筆滿牀花自開。兒童誤起聽脩竹，舊雨故人今不來。
次韻蔡天任十首  其三 汪藻
我家君家一牛鳴，相見幾何今露螢。要須來往成白首，痛飲共讀離騷經。
次韻蔡天任十首  其四 汪藻
江南六月底風土，十日市無山鞠藭。不應梅子趁時節，自是國人愁寓公。
次韻蔡天任十首  其五 汪藻
君家食指如堵牆，不著斗酒求西涼。門前䆉稏三百畝，勝我筆耕無寸秧。
次韻蔡天任十首  其六 汪藻
關西老將爭捐軀，帳下健兒思草枯。誰能捐粟百萬斛，乞與繞樹南飛烏。
次韻蔡天任十首  其七 汪藻
山中種橘無千頭，一飽未卜爲君憂。長年有飯即吾土，問米貴賤還東流。
次韻蔡天任十首  其八 汪藻
脩廊過午夕陰合，蝴蝶滿庭春草長。呼兒更卷簾數尺，要放晚晴升屋梁。
次韻蔡天任十首  其九 汪藻
百年都盧能幾日，況迫晼晚行歸休。高車列鼎豈非欲，安步晚食差無憂。
次韻蔡天任十首  其一○ 汪藻
中郎故是渥洼種，不受世人金絡頭。十年一衲作僧過，卧看烟雨明沙鷗。
萬上人將游三吳袖杼山居士贈言見過戲成兩絕送之  其一 汪藻
參得湯休五字禪，一缾一鉢去飄然。定知游歷名山徧，吟入江湖萬頃天。
萬上人將游三吳袖杼山居士贈言見過戲成兩絕送之  其二 汪藻
韓子由來未識真，欲還澄觀作詩人。若教早被儒冠誤，那得雲山自在身。
還璉上人詩卷 汪藻
筆端遊戲詎須頻，短軸才開即可人。月映澄江梅映雪，比君猶自未清新。
或傳有歸期陳時發餉靈壽杖求詩 汪藻
聖恩端許返柴荆，便合跏趺過此生。九節煩君持送似，人間險處不重行。
銀毫 汪藻
玉爲蟾蜍冰作滴，烏絲欄開寶鴉墨。天孫夜拾瑤草歸，醉舞銀毫鬬春碧。
即事二首  其一 汪藻
燕子將雛語夏深，綠槐庭院不多陰。西窗一雨無人見，展盡芭蕉數尺心。
即事二首  其二 汪藻
雙鷺能忙翻白雪，平疇許遠漲清波。鉤簾百頃風烟上，卧看青雲載雨過。
雜詩  其一 汪藻
古屋清寒雪未消，小窗晴日展芭蕉。酸甘荔子清醇酒，更展青芽薦菊苗。
雜詩  其二 汪藻
碧窗涼簟惟便睡，露井無塵蔭綠槐。夢入醉鄉猶病渇，轆轤聲到枕邊來。
枯禪 汪藻
我行昔到虎溪頭，俗氣浮光兩無盡。當時獨指烟樹杪，有士枯禪雪侵鬢。
浴孫日熊叔雅有詩次其韻二首  其一 汪藻
休論臭腐與神奇，康樂還生謝客兒。我有浮溪農圃在，他年分付小樊遲。
浴孫日熊叔雅有詩次其韻二首  其二 汪藻
釋氏夢中親抱送，人言價重百車渠。阮家新婦得雄帖，還有數行中令書。
夜雨遣興 汪藻
風雨鳴窗報客知，還孤月底探梅期。泉聲猶自斷還續，遙想棲禽無定枝。
宿酇侯鎮二首  其一 汪藻
當時踏月此長亭，鬢似河堤柳色青。今日重來堤樹老，一簪華髪載寒星。
宿酇侯鎮二首  其二 汪藻
微涼初破候蟲秋，水露草螢光不流。搔首與誰論往事，星河無語下城頭。
次韻何子應七月十八日書事二首  其一 汪藻
寄語江鷗莫浪猜，先生愛汝水瀠洄。自從楚國靈均後，幾箇騷人到此來。
次韻何子應七月十八日書事二首  其二 汪藻
卧看山色懶扶輿，擬櫂扁舟學釣魚。誰似湘流知我意，秋來三得道州書。
呂丞相自天台寄示退老堂詩卷賦此二首  其一 汪藻
心如金石氣如虹，整頓乾坤指顧中。挽去暫成調鼎事，歸來還作釣璜翁。東山勝踐今人見，西洛耆年幾客同。圮上一編渾未用，赤松那得便從公。
呂丞相自天台寄示退老堂詩卷賦此二首  其二 汪藻
我公英爽笑臞仙，來占東南古洞天。幾度傾身安社稷，一朝袖手向林泉。長勞海內簪纓望，小作山中杖屨緣。謾使吳兒生意氣，涼臺燠館記他年。
盡心堂爲張丞相題 汪藻
道林岳麓天下無，下有萬頃之重湖。羣山奇變水清瀉，紫氣合沓來中區。張公扶持宇宙了，天與此境爲公娛。煙雲沖融几席上，幻出百態供朝晡。那知公亦寓焉耳，胸中炯炯如冰壺。平生忠孝心鐵石，不磨要與茲山俱。向來卜築營草木，汲汲可笑平泉愚。何如坐以眼爲界，卷藏雲夢吞衡巫。主人歸來頭正黑，劍履未給黄門扶。我雖忘世世不爾，唾手行取東西都。誰云古今不相及，今見謝傅東山圖。
宿招賢館 汪藻
兒時客衢州，嘗過招賢館。主人敬愛客，置驛極安便。堂前花作屏，堂後竹成援。人來銅步嶺，路異玉玉縣。回頭四十載，興廢眼中見。重尋舊館盟，井逕無復辨。沉吟茂林缺，悵望佳石轉。道逢里監門，難我曾識面。白頭相勞苦，語已涕雙泫。破屋爲少留，天寒雨如線。
新安石硯 汪藻
冰蠶吐繭抽銀忽，仙女鳴機號月窟。雲綃裂斷擲殘繻，淪入空山作尤物。中書君老不任事，蛛網陶泓空俗骨。故令玉質傲松腴，萬縷秋毫聊出沒。
霜餘溪上絕句 汪藻
水似秋蛇巧作蟠，山如濃翠擁高鬟。清風明月元無主，乞我煙蘿茅數間。
旅次 汪藻
一春略無十日晴，處處溪雲將雨行。野田春水碧於鏡，人影渡傍鷗不驚。桃花嫣然出籬笑，似開未開最有情。茅茨煙暝客衣濕，破夢午雞啼一聲。
題賀水部書畫五首  其一 汪藻
茹芝商嶺見時清，來望重瞳日月明。徑去似知真主意，東游不爲羨門生。
題賀水部書畫五首  其二 汪藻
枕中鴻寶謾紛如，尺素題詩已月餘。何物彌明兒女語，剛云不解世間書。
題賀水部書畫五首  其三 汪藻
眼見嘉平忍更論，當時爵里至今存。子真何苦更名姓，白首區區守市門。
題賀水部書畫五首  其四 汪藻
紛紛兒輩自名家，妙道從來豈有他。時以丹青寫佛事，不妨柱史入流沙。
題賀水部書畫五首  其五 汪藻
風吹鳥跡落巖間，付與區中萬古傳。故遣詩人收拾得，要知身不是頑仙。
題日暮倚修竹圖 汪藻
藁砧何在復凋年，興在孤鴻落照邊。遮莫春光無處著，只蔣修竹共嬋娟。
題大年小景 汪藻
忽驚坐上江天渺，半幅鵝溪寫霜曉。風低黄蘆潮欲到，平沙無人喧宿鳥。而來著眼應萬里，開卷尺餘那盡了。須知王孫寄筆力，平日氣吞雲夢小。故將點綴調兒輩，不待淋漓翻墨沼。滕王蛺蝶往誰並，曹霸驊騮今已少。坐令好事費百金，窗几短屏橫軸繞。君家此本傳幾世，羈客見之先絕倒。江頭歷歷舊行處，好在漁磯落寒潦。浮家泛宅歸去來，還看飛鴻臥林杪。
贈人 汪藻
撥爐應對夜語久，雲灰消盡紅金斗。君才合在殿閣間，簿書帷中不應有。且置玉堂風雨筆，來試牛刀霹靂手。
徽宗皇帝靈駕發引挽詞四首  其一 汪藻
圖治八王上，增光六聖餘。仁恩漸動植，文物揜詩書。未及金縢啟，俄成玉帳虛。衣冠歸故國，神已在化胥。
徽宗皇帝靈駕發引挽詞四首  其二 汪藻
三雍無逸雋，四海屢豐年。嘉瑞標圖諜，休功被管絃。鼎成龍即去，書遠雁空傳。多少承平老，遙悲杞國天。
徽宗皇帝靈駕發引挽詞四首  其三 汪藻
無心居大寶，有子傳鴻鈞。萬里方終宴，千年忽上賓。地今縱禹葬，天不返虞巡。愴極皇情處，還觀吉仗陳。
徽宗皇帝靈駕發引挽詞四首  其四 汪藻
七聖迷途後，宮車遂不回。乘雲知益遠，濡露但增哀。日卜天寧近，山依冰固開。千巖應更秀，從此是軒臺。
隆祐皇太后挽詞三首  其一 汪藻
四紀歸坤極，三朝賴母臨。德齊先后懿，恩及聖君深。冊寶追崇祀，衰麻欲報心。哀榮千古事，誰復嗣徽音。
隆祐皇太后挽詞三首  其二 汪藻
化行江漢域，人喜翟車還。色養方無阻，神游遽莫扳。月沉長樂殿，雲繞慶都山。不奉旋京駕，千秋慘聖顔。
隆祐皇太后挽詞三首  其三 汪藻
德盛周文母，儀尊嚳正妃。山河隳地載，星宿掩軒暉。此日哀笳曲，他年大練衣。越岡寧久駐，會有灞陵歸。